title: Länsi-Meksikon intiaanikulttuurit

text: Teuchtitlanin perinne rakensi pyöreitä pyramideja Nayaritissa ja jaliscossa noin 200 eaa. – 900 jaa. 900 jaa. ilmestyivät neliömäiset pyramidit.


title: Länsi-Meksikon intiaanikulttuurit

text: Zacatecasin luoteisosan Alta Vistan seremoniakeskus kukoisti 300-500. Tämän tyyli levisi varhaisella jälkiklassisella ajalla Mesoamerikkaan. Tolteekkien vaikutus levisi 900–1200 jaa. Pieniä valtioita syntyi. Jotkut näistä solmivat liittoja laajenemishaluisia taraskeja vastaan, motta monesti sotivat keskenään. Näitä valtioita olivat Tonalta, Sayula, Etzatlan, Colimas, Ixtlan, Sentipaspac ja Aztatlan.. Misteekki-pueblan kulttuuri levisi. Metalli ilmaantui Nayaritiin ja Jaliscoon noin 600–1200 jaa. Noin 600–800 jaa. oli rannikolla lähinnä vain kuparia. Noin 1200 jaa. metallien käyttö levisi laajalti Mesoamerikkaan. Noin 1200 eaa. ilmestyi Michoacaniin pohjoisesta tulleiden taraskien valtio. 300-luvulla taraskivaltio kasvoi suureksi keskukseksi, jonka pääkaupunki oli Tzintzuntzan. Tätä luonnehti "yucata"-puramidi, jollainen oli sorakulmaiselle jalustalle tehty pyöreä koroke, jonka päällä oli sylinteripyhäkkö. Taraskit palvoivat pääasiassa Curicaveria, joka oli tulen ja auringon jumala. Myös Guadalajaran Tonalan valtio kasvoi suureksi. Espanjalaiset saapuivat 1521 valloittamaan aluetta yhdessä tlaxcalteekkien kanssa.


title: Viskoelastisuus

text: Viskoelastisuus on materiaalin ominaisuus, jossa yhdistyvät sekä viskositeettiset että elastiset ominaisuudet muodonmuutoksen aikana.


title: Viskoelastisuus

text:
Lineaarinen viskoelastisuus:
tai
missä


title: Viskoelastisuus

text: Maxwellin malli voi edustaa viskoosivaimenninta ja elastista jousta kytkettyna sarjaan, kuten kuvassa näkyy. Malli voidaan esittää seuraavan yhtälön avulla:


title: Oulun hätäkeskus

text: Oulun hätäkeskus on hätäkeskuslaitoksen viimeisen, vuoden 2014, uudistuksen mukaisen kuuden hätäkeskuksen järjestelmän mukainen Suomen pohjoisin hätäkeskus, joka aloitti toimintansa 8. marraskuuta 2012.


title: Oulun hätäkeskus

text: Oulun hätäkeskuslaitos vastaa Pohjois-Pohjanmaan, Kainuun ja Lapin maakunnan hätäpuheluista ja -tekstiviesteistä.


title: Kimmo Sainio

text: Kimmo Sainio (s. 6. huhtikuuta 1979) on suomalainen radiojuontaja. Hän juontaa Hitmix kanavalla. Aiemmin hän on juontanut MetroFM:n aamua Juha Perälän kanssa joka nykyisin juontaa myös Radio Suomipopilla Aamulypsy nimistä aamuohjelmaa Jaajo Linnonmaan ja Anni Hautalan kanssa. Kimmo Sainio on juontanut myös radio suomipopilla keskipäivää.


title: Sadie Jones

text: Sadie Jones (s. 1967) on brittiläinen kirjailija ja käsikirjoittaja.


title: Sadie Jones

text: Jones aloitti uransa elokuvakäsikirjoittajana, mutta menestys oli vähäistä. Lopulta hän laajensi erään käsikirjoituksensa esikoisromaanikseen "Kotiinpaluu" ("The Outcast"), joka ilmestyi 2008. Sen jälkeen hän on julkaissut kolme muuta romaania.


title: Sadie Jones

text: BBC on tuottanut vuonna 2015 Jonesin esikoisromaanin "Kotiinpaluu" pohjalta samannimisen, 180-minuuttisen minisarjan, jonka on ohjannut Iain Softley ja johon Jones itse on laatinut käsikirjoituksen. Minisarja esitetään myös Suomessa kesällä 2016.


title: Ivar Kaskas

text: Ivar Konstantin Kaskas (29. huhtikuuta 1841 Vanaja – 1. syyskuuta 1898 Hämeenlinna) oli suomalainen taidemaalari.


title: Ivar Kaskas

text: Kaskaksen vanhemmat olivat nimismies John Kaskas ja Maria Elisabeth Mikontytär. Hän opiskeli Suomen Taideyhdistyksen piirustuskoulussa Turussa 1859 sekä yksityisesti taidemaalari R. W. Ekmanin johdolla. Hän opiskeli myös Tukholmassa kuninkaallisessa taideakatemiassa 1865–1867. Kaskas asui Suomeen palattuaan Hämeenlinnassa Pikkutorin varrella. Opiskeluaikanaan hän maalasi tarkkoja esineasetelmia sekä henkilötutkielmia ja maisemia usein yhdessä opiskelutoverinsa ja ystävänsä ahvenanmaalaisen taidemaalari K. E. Janssonin kanssa. Hämeenlinnaan asetuttuaan Kaskas teki maisemamaalauksia, joiden aiheet löytyivät Hämeenlinnasta ja sen lähiympäristöstä muun muassa Hattelmalan harjulta, Myllymäeltä, Aulangon torpalta ja Hämeen härkätien varrelta.


title: Gregory Nava

text: Gregory Nava (s. 10. huhtikuuta 1949 San Diego, Kalifornia) on yhdysvaltalainen elokuvaohjaaja, -käsikirjoittaja ja -tuottaja. Hän on tunnettu Yhdysvaltojen espanjankielisen väestönosan kuvaajana ja käsikirjoitusyhteistyöstään vaimonsa Anna Thomasin kanssa. He olivat ehdolla parhaan alkuperäiskäsikirjoituksen Oscar-palkinnon voittajiksi elokuvasta "Pako pohjoiseen" (1983). Muita Gregory Navan ohjauksia ovat "Siirtolaiset" (1994) ja "Unohdetut" (2006).


title: Gregory Nava

text: Gregory Nava syntyi meksikolais-baskilaiseen perheeseen San Diegossa 1949. Hän pääsi opiskelemaan elokuvaa Kalifornian yliopistoon ja valmistui sieltä 1976. Jo opiskeluaikana tehty lyhytelokuva Federico García Lorcan elämästä herätti kiinnostusta, ja Navan ensimmäinen pitkä elokuva "The Confessions of Amans" (1977) voitti esikoiselokuvapalkinnon Chicagon elokuvajuhlilla. Hänen kansainvälinen läpimurtonsa oli vuoden 1983 "Pako pohjoiseen", joka kertoo guatemalalaisen nuoren miehen ja naisen matkasta Meksikon halki siirtolaisiksi Yhdysvaltojen Los Angelesiin. Se valittiin vuonna 1995 Yhdysvaltojen National Film Registryyn.


title: Gregory Nava

text: Vuoden 1997 elämäkertaelokuvan "Selena" nimiosan esittäjä Jennifer Lopez sai roolistaan Oscar-ehdokkuuden. Lopez on pääosassa myös Navan elokuvassa "Unohdetut" (2006).


title: Artturi Aarre

text: Artturi Anshelm Aarre (ent. "Tilhimaa" ja sitä ennen "Fihlman", 31. lokakuuta 1887 Tampere – 10. syyskuuta 1922 Tampere) oli suomalainen taidemaalari.


title: Artturi Aarre

text: Aarteen vanhemmat olivat räätäli Anton Fabian Fihlman ja Gustava Filander. Hän opiskeli Suomen Taideyhdistyksen piirustuskoulussa 1905-1908 ja teki myös opintomatkan Pietariin 1906. Aarre osallistui Suomen Taiteilijain näyttelyihin vuosina 1910, 1911, 1912, 1913 ja 1920. Hän maalasi maisemia, kaupunkilaiselämää, henkilömuotokuvia ja asetelmia ekspressionistiseen tyyliin. Aarre työskenteli myös mainos- ja koristemaalarina sekä kuvittajana ja toimi lisäksi taidekriitikkona. Aarre kuoli keuhkotautiin 35-vuotiaana syksyllä 1922.


title: Kansallistaidetta

text: Kansallistaidetta on Juha Ilvakselta vuonna 1989 ilmestynyt kirja Kansallis-Osake-Pankin taidekokoelmasta, joka on sittemmin osin myyty ja osin Taidesäätiö Meritan omistuksessa.


title: Kansallistaidetta

text: Teoksen kustansi Kansallis-Osake-Pankki satavuotisjuhlansa kunniaksi ja sen laati Juha Ilves apunaan toimituskunta, johon kuuluivat hänen lisäkseen Raimo Viskari, Asko Kupiainen ja Soini Hakoniemi. Kirjan taideteosten valokuvaajana toimi Seppo Hilpo ja kirjan graafisena suunnittelijana Jorma Hautala.


title: Kansallistaidetta

text: Kirjasta julkaistiin myös englanninkielinen laitos "The Kansallis centenary collection of Finnish art" (1989) ja erillinen suomenkielinen dokumentaatio-osa, joka oli tarkoitettu kirjastojen ja taidehistorian opiskelijoiden ja tutkijoiden käyttöön ja jossa kirjassa esitellyistä taideteoksista on esitetty muun muassa niitä koskevat lähde- ja arkistoviitteet sekä mahdolliset näyttelytiedot sekä maininnat kirjallisuudessa.


title: Kansallistaidetta

text: Kirjassa on 360 sivua, joista vajaa 70 käsittelee pankin vaiheita taide-elämään osallistujana, mukaan lukien varhaiset muotokuvat pankin eri tiloissa ja varsinainen taiteen kerääminen, joka alkoi vasta 1950-luvun lopussa. Teoksen laatimisen aikaan pankilla oli noin 4 800 taideteoksen kokoelma, josta inventoitiin uudestaan noin 120 konttorin taideteokset pääkaupunkiseudulla ja suurimmissa kaupungeissa ja löydettiin noin 50 aiemmin luetteloimatonta teosta. Taidekokoelmasta ei ollut käytettävissä mitään aiempaa historiaa.


title: Kansallistaidetta

text: Kirjan sivulta 67 alkavaan taiteilijoiden ja heidän taideteostensa esittelyyn "Valikoima suomalaista taidetta" valittiin yhteestä 127 taiteilijaa. Jokaiselta taiteilijalta on hänen esittelynsä yhteyteen liitetty yhden tai useamman teoksen valokuva. Taiteilijaesittelyt ovat elämäkerrallisia, joskin teoksen kirjoittaja nimittää niitä saatesanoissaan esseiksi. Esittelyt ovat pääosin sivun mittaisia, kahdella sivulla esitellyt taiteilijat ovat Juhana Blomstedt, Albert Edelfelt, Pekka Halonen, Kari Huhtamo, Pentti Kaskipuro, Unto Koistinen, Ahti Lavonen, Berndt Lindholm, Hjalmar Munsterhjelm, Lars-Gunnar Nordström, Laila Pullinen, Unto Pusa, Kimmo Pyykkö, Helena Schjerfbeck, Sam Vanni ja Ferdinand von Wright. Taiteilijoita ei esitellä aakkosjärjestyksessä, mutta ei myöskään ikäjärjestyksessä. Ensimmäinen esitelty taiteilija on Alexander Lauréus ja viimeinen Anna-Maria Osipow.


title: Kansallistaidetta

text: Kustakin taiteilijan esittelyn yhteyteen valitusta teoksesta on kerrottu sen nimi, valmistumisvuosi, tekotapa kuten "öljy kovalevylle", maalauksista koko ja useimmista patsaista korkeus tai joissakin tapauksissa kaikki mitat, mahdollinen valmistuspaikka kuten Uhra-Beata Simberg-Ehrströmin ryijylle "Munkki" (1965) Suomen Käsityön ystävät -yhdistyksen kutomo, sekä mahdolliset muut tiedot kuten taidegrafiikasta vedos, samoin kuin pankin teoksesta käyttämä inventaarinumero, teoksen hankintavuosi ja sijoituspaikka kaupungin tai kunnan tarkkuudella. Myös teoksen alkuosassa on kuvituksena valokuvia pankin omistamista taideteoksista, joista esitetään taiteilija, teoksen valmistumisvuosi ja koko sekä joissakin tapauksissa sijoituspaikka, mutta ei inventaarinumeroa. Näiden teosten hankintavuodet ja muita hankintaan ja teosten sijoittamiseen liittyviä tietoja on esitetty tekstissä. Pankin muotokuvakokoelmasta on erillinen teoksen luku (ss. 54-66).


title: Kansallistaidetta

text: Teokseen sisältyy myös Arja Eerolan laatima aakkosellinen luettelo (ss. 354-359) niistä Suomen Taiteilijaseuran taiteilijamatrikkeleihin kuuluvista taiteilijoista, joiden teoksia on pankin kokoelmassa, ja heidän kokoelmassa olevien teostensa lukumäärä teostyypeittäin eli maalaukset ja muut originaaliteokset, grafiikka sekä veistotaide. Grafiikoista luettelossa on vedosten yhteinen lukumäärä, veistoksiin on sijoitettu kaikki kolmiulotteiset teokset, mutta kahdelle kuvataiteilijoiden tekstiiliteokselle ei ole varattu omaa tietosaraketta. Luettelossa on esitetty erikseen Ornamoon liittyneet 31 taiteilijaa ja heidän teostensa määrä teostyypeittäin tekstiilitaide, muu taideteollisuus ja kuvataide. Luettelossa ei ole sen laatimisperiaatteen vuoksi kaikkia pankin kokoelman taiteilijoita ja heidän teoksiaan, minkä lisäksi yksi Göran Augustsonin ja yksi Laila Pullisen teos ovat jääneet pois epähuomiossa.


title: Miguel Littín

text: Miguel Ernesto Littín Cucumides (s. 9. elokuuta 1942 Palmilla, Chile) on chileläinen elokuvaohjaaja, -käsikirjoittaja, -tuottaja ja kirjailija. Hän on tehnyt elokuvia synnyinmaansa Chilen ohella Meksikossa, Nicaraguassa ja Espanjassa. Hänen elokuvistaan on Suomessa esitetty ilmeisesti vain nicaragualaisen Pedro Pradon romaaniin perustuva "Alsino, poika joka tahtoi lentää" (1982, Yle TV1 21.11.1985).


title: Miguel Littín

text: Littín syntyi palestiinalaisen isän ja kreikkalaisen äidin pojaksi Chilen Palmillassa. Hän ohjasi 1960-luvun lopulla Chilen kaikkien aikojen suosituimmaksi nousseen elokuvan "El Chacal de Nahueltoro" (1969). Tosipohjainen draama kertoo perheensä vuonna 1960 tappaneesta alkoholistista, joka teloitettiin 1963.


title: Miguel Littín

text: Littín lähti maanpakoon vuoden 1973 sotilasvallankaappauksen jälkeen ja asettui Meksikoon, jossa hän ohjasi useita elokuvia. "Actas de Marusia" (1974) kertoo Chilessä sattuneesta kaivoslakosta ja oli ehdolla parhaan vieraskielisen elokuvan Oscar-palkinnon saajaksi. "El Recurso del Método" (1978) perustuu Alejo Carpentierin samannimiseen romaaniin. Vuonna 1980 tuli ensi-iltaan Gabriel García Márquezin novelliin perustuva "La Viuda de Montiel", jonka pääosaa näyttelee Geraldine Chaplin.


title: Miguel Littín

text: Nicaraguassa kuvattu "Alsino, poika joka tahtoi lentää" (1981) oli myös Oscar-ehdokkaana ja palkittiin Moskovan elokuvajuhlilla. 1980-luvun alussa Littín muutti Espanjaan. Hän matkusti sieltä salaa sotilasjuntan Chileen tekemään dokumenttia maan oloista Augusto Pinochet’n valtakaudella. Siviilihallinnon palattua Littín asettui taas Chileen ja alkoi ohjata elokuvia siellä. Vuoden 2000 "Tierra del Fuego" perustuu tutkimusmatkailija Julius Popperin seikkailuihin. "Dawson, Isla 10" kertoo sotilasjuntan aikaisista poliittisista vangeista.


title: Miguel Littín

text: Littín toimi synnyinkaupunkinsa Palmillan pormestarina vuosina 1992–1994 ja 1996–2000.


title: Tuamotunpyykyyhky

text: Tuamotunpyykyyhky ("Alopecoenas erythropterus" tai "Gallicolumba erythroptera") on äärimmäisen uhanalainen kyyhkylaji. Se on kotoperäinen Ranskan Polynesiassa, jossa sen levinneisyysalue on supistunut voimakkaasti elinympäristön häviämisen ja vieraslajien leviämisen vuoksi. Lajia tiedetään tavattavan enää kourallisella matalia atollisaaria ja koko populaatioksi on arvioitu 100–120 yksilöä.


title: Tuamotunpyykyyhky

text: Johann Friedrich Gmelin kuvasi tuamotunpyykyyhkyn tieteelle vuonna 1789 nimellä "Columba erythroptera". Holotyyppi kerättiin Moorealta Seurasaarilta. Myöhemmin tuamotunpyykyyhky luokiteltiin osaksi pyykyyhkyjen "Gallicolumba"-sukua, mutta vuonna 2014 sukuun jätettiin enää filippiiniläiset lajit. Pyykyyhkyistä erilliseen "Alopecoenas"-sukuun siirrettyjä lintuja on 13 lajia ja ne asuttavat Oseaniaa ja Indonesiaa. Tuamotunpyykyyhky on pyykyyhkyistä itäisin.


title: Tuamotunpyykyyhky

text: Tuamotunpyykyyhkystä on kuvattu useita muotoja ja alalajeja eri saarilta. Osa näistä on kuitenkin virheellisiä tai perustuvat maalauksiin tai hävinneisiin näytteisiin Yleisesti hyväksytään kaksi alalajia "erythroptera" ja "albicollis". Nimialalaji, "Alopecoenas erythroptera erythroptera" esiintyi alun perin Seurasaarten lisäksi Gambiersaarilla ja Acteonsaarilla ja mahdollisesti Tuamotusaarten eteläosissa. Tommaso Salvadorin vuonna 1892 kuvaaman "albicollis"-alalajin levinneisyys kattoi pohjoisemmat Tuamotun saaret. On kuitenkin hyvin epäselvää, mitkä alalajimääritelmät ovat merkityksellisiä tai järkeviä, ja mitkä niiden levinneisyysalueiden rajat ovat tai olivat.


title: Tuamotunpyykyyhky

text: Tuamotunpyykyyhky on pienikokoinen ja lyhytpyrstöinen maassa viihtyvä kyyhky. Koiraan pää, kaula ja rinta ovat suurimmaksi osaksi valkoisia. Selkä, siivet, pyrstö ja vatsa ovat tumman ruskeanharmaat. Yläselkä ja siiven peitinhöyhenet ovat metallinhohtoisen purppuranpunaiset tai kastanjanruskeat. Nimialalajilla päähän ulottuu takaa tummia raitoja, kun taas "albicollis"-alalajilla pää on kokonaan valkoinen. Molempien alalajien naaraat näyttävät samalta. Ne ovat kauttaaltaan punertavan ruskeita, mutta rinta on vaalea ja päälaelta kaulalle ja siiven peitinhöyheniin ulottuu punertava sävy. Värit haalistuvat höyhenten kuluessa. Nuoret tuamotunpyykyyhkyt ovat punaruskeita tai kanelinruskeita. Naaman ja vatsan valkoiset osat ovat harmaansekaisia. Nuoret koiraat voidaan erottaa naaraista yläselän ja siipien peitinhöyhenten purppurasävystä. Aikuinen tuamotunpyykyyhky on 25 cm pitkä ja painaa noin 105–122 grammaa, mikä tarkoittaa, että se on noin räkättirastaan kokoinen. Iiris on ruskea, nokka ja jalat mustat.


title: Tuamotunpyykyyhky

text: Cookinsaarilla tehdyt luulöydöt viittaavat siihen, että lajia tavattiin ennen ihmisten tuloa myös siellä. Kaksisataa vuotta sitten tuamotunpyykyyhkyä tavattiin enää Seurasaarilla, Acteon-, Gambier- ja Tuamotusaarilla. Seurasaarilla se pesi ainakin Tahitilla ja Moorealla, mutta on sittemmin hävinnyt koko saaristosta. 2000-luvulla lajista on havaintoja enää muutamilta saarilta. Pohjois-Tuamotun Rangiroalla oli ainakin 7 yksilöä vuonna 2012. Acteonsaarten Tenararolla arvioitiin olevan 50 yksilöä vuonna 2002 ja saman saariston Vahangalla nähtiin muutama vuonna 2007. Gambiersaarten Moranella oli vuonna 2012 ainakin 2 yksilöä.


title: Tuamotunpyykyyhky

text: Tuamotunpyykyyhkyn levinneisyysalue on kaventunut voimakkaasti viime vuosisatoina. Se on hävinnyt kaikilta vuoristoisilta saarilta ja useilta matalilta atolleiltakin. Suurin syy kyyhkyn häviämiseen ovat olleet vieraslajit, etenkin kissat ja rotat.


title: Tuamotunpyykyyhky

text: Niillä atolleilla, joilla tuamotunpyykyyhkyä vielä tavataan, se elää etenkin "Pisonia grandis" -metsissä, joissa on tiheää aluskasvillisuutta, pensaita, saniaisia ja heiniä. Sitä tavataan myös metsien ulkopuolella alueilla, joilla on matalaa ja tiheää pensaikkoa tai kairapalmukasvustoja. Lajia tavataan myös hyvin pienillä saarilla, kunhan niillä on sille sopivaa kasvillisuutta.


title: Tuamotunpyykyyhky

text: Tuamotunpyykyyhky on elintavoiltaan piilotteleva, ja se pysyttelee mieluiten lähellä maan pintaa kasvuston suojassa. Ravintonaan se käyttää etenkin maasta kaivamiaan siemeniä, varsinkin nonien ja "Tournefortia"-suvun kasvien siemeniä. Toissijaisesti se hakee ruokansa suoraan puista ja pensaista ja syö esimerkiksi portulakkakasvien nuppuja, vesihirssien siemeniä ja tyräkkien lehtiä. Lisäksi se syö hyönteisiä ja niiden toukkia. Kun lintu säikähtää lentoon, sen siivet pitävät samanlaiset pärähdyksen kuin sitä hieman isompi pyy. Lajin pesimäkäyttäytymisestä tiedetään hyvin vähän, mutta nuoria yksilöitä on nähty ainakin tammikuussa ja huhtikuussa.


title: Tuamotunpyykyyhky

text: Tuamotunpyykyyhky oli aiemmin runsaslukuinen useimmilla niistä saarista, joilla sitä tavattiin. Kuitenkin se on maalintuna, joka ei ole sopeutunut nisäkkäisiin, erittäin haavoittuvainen saarille kulkeutuville kissoille ja rotille. Laji kuoli sukupuuttoon useimmilla saarilla pian sen jälkeen, kun eurooppalaiset ne löysivät, ja on ehdotettu, että populaatiot olisivat vähentyneet jo sitä ennen. Sen uskotaan kuolleen sukupuuttoon Seurasaarilta ja hävinneen suurimmalta osalta niistä Tuamotun saarista, joissa sitä aiemmin tavattiin. Näillä saarilla käy lintutieteilijöitä kuitenkin vain harvoin, ja monet pienet saaret saattavat elättää tuntematonta kyyhkypopulaatiota. Lisäksi 1970-luvulla Rangiroan atollin populaatio jäi kokonaan huomaamatta, vaikka sitä nimenomaan etsittiin, joten pienet populaatiot voivat olla vaikeita löytää.


title: Tuamotunpyykyyhky

text: Vuonna 2015 Ranskan Polynesian Birdlife-järjestö yhteistyökumppaneineen aloitti projektin, jossa kuudelta Acteon- ja Gambiersaaristojen saarilta hävitettiin rottia ja saarten luonnonvaraisia kasveja syrjäyttäviä tulikruunukasvustoja. Tarkoituksena on hävittää nämä tulokaslajit kokonaan ja siten luoda tuamotunpyykyyhkyille lisää turvallista elinympäristöä.


title: Tuamotunpyykyyhky

text: Sen lisäksi, että tuamotunpyykyyhkyjä uhkaavat saalistajat, niiden elinympäristön alavat atollit ovat vaarassa, jos merenpinta tulevaisuudessa nousee.


title: Ilmari Heinonen

text: Ilmari August Heinonen (11. lokakuuta 1897 Helsinki – 15. huhtikuuta 1968 Helsinki) oli suomalainen taidemaalari.


title: Ilmari Heinonen

text: Heinosen vanhemmat olivat August Emil Heinonen, ent. Sjöholm (1872–1952) ja Maria Wilhelmiina Lindström (1879–1954). Hän opiskeli Viipurin taiteen ystävien piirustuskoulussa 1926–1927 ja Vapaassa Taidekoulussa 1946–1947. Heinonen osallistui Suomen Taiteilijain näyttelyihin 1930–1935. Heinosen töitä oli esillä ulkomailla Tallinnassa, Tartossa ja Moskovassa 1934 sekä Riiassa, Berliinissä, Düsseldorfissa ja Hampurissa 1935. Hän toimi myös satama- ja matkasaarnaajana.


title: Pat Summitt

text: Patricia Sue ”Pat” Summitt (o.s. Head, 14. kesäkuuta 1952 Clarksville, Tennessee – 28. kesäkuuta 2016 Knoxville, Tennessee) oli yhdysvaltalainen koripallovalmentaja, koripalloililija, olympiavoittaja, maailmanmestari, Pan-Amerikan kisojen kultamitalisti ja NCAA:n moninkertainen mestarivalmentaja. Hänet on nimetty Basketball Hall of Fameen ja FIBA Hall of Fameen.


title: Pat Summitt

text: Pelaajana Summitt (o.s. Head) saavutti Yhdysvaltain naisten maajoukkueessa olympiahopeaa Montréalissa vuonna 1976 ja kultaa vuoden 1975 Pan-Amerikan kisoista. Valmentajaksi siirryttyään Summitt teki pitkän uransa yliopistojoukkue Tennessee Lady Volunteersin päävalmentajana voittaen kahdeksan NCAA I:n eli yliopistomestaruutta. Summitt valittiin seitsemän kertaa kauden parhaaksi NCAA-valmentajaksi, ja hän on kumpikin sukupuoli mukaan lukien historian menestyneimpiä yliopistovalmentajia. Summitt toimi myös Yhdysvaltain naismaajoukkueen päävalmentajana ja saavutti tässä toimessa olympiakultaa Los Angelesissa vuonna 1984, maailmanmestaruuden Etelä-Koreassa vuonna 1979 ja MM- sekä Pan-Amerikan kisojen hopeamitalit.


title: Pat Summitt

text: Vuonna 2008 Summittille myönnettiin John R. Wooden Awardin valmentajapalkinto. Vuonna 2011 hänet valittiin Sports Illustratedin vuoden urheilijaksi, ja vuonna 2012 presidentti Barack Obama myönsi hänelle Yhdysvaltain korkeimman siviilikunniamerkin Presidential Medal of Freedomin. Vuonna 2000 Summitt nimettiin Basketball Hall of Fameen ja vuonna 2013 FIBA Hall of Fameen. Vuonna 2011 Summittilla diagnosoitiin Alzheimerin tauti. Hän kuoli Tennesseen Knoxvillessä 64-vuotiaana 28. kesäkuuta 2016.


title: Wolf Alice

text: Wolf Alice on Lontoossa vuonna 2010 perustettu brittiläinen rockyhtye. Yhtyeen jäseniä ovat Ellie Rowsell (laulu, kitara), Joff Oddie (kitara, laulu), Theo Ellis (bassokitara) ja Joel Amey (rummut, laulu).


title: Oh Se-jong

text: Oh Se-jong (, 9. lokakuuta 1982 Soul – 27. kesäkuuta 2016 Soul) oli eteläkorealainen kaukalopikaluistelija, olympiavoittaja, maailmanmestari ja Aasian talvikisojen kultamitalisti.


title: Oh Se-jong

text: Oh kuului Etelä-Korean olympiakultaa voittaneeseen viestijoukkueeseen Torinossa 2006. Hän kilpaili olympiatasolla myös Salt Lake Cityssä 2002.


title: Oh Se-jong

text: Urallaan myös useita MM-mitaleita voittanut Oh kuoli 33-vuotiaana törmättyään moottoripyörällään u-käännöksen tehneeseen autoon Soulissa 27. kesäkuuta 2016.


title: Leif Andersson

text: Leif Andersson -nimisiä henkilöitä ovat muun muassa:


title: Sangue bleu

text: Sangue bleu (”Sininen veri”) on vuonna 1914 valmistunut italialainen mykkäelokuva. Nino Oxilian ohjaaman melodraaman pääosaa esittää elokuvadiiva Francesca Bertini.


title: Sangue bleu

text: Montvallonin ruhtinatar Elena epäilee, että hänen miehellään on suhde kreivitär Simone de la Croix’han. Ruhtinas ottaa mustasukkaisesta vaimostaan eron ja jättää tyttärensä Dianan hänen hoidettavakseen. Elena tutustuu näyttelijä Jacques Wilsoniin ja kreivitär de la Croix lavastaa heidät rakastavaisiksi. Ruhtinas riistää Dianan Elenalta, joka ajautuu aiemmin torjumansa Wilsoniin syliin. Näyttelijä tuhlaa Elenan omaisuuden ja pakottaa hänet ryhtymään kabareetanssijaksi. Elena kapinoi ja yrittää riistää henkensä näyttämöllä ”kuoleman tangon” aikana. Ruhtinas katuu ja vie Elenan takaisin heidän tyttärensä luokse.


title: Sangue bleu

text: Roomalaisen Celio Filmin tuottama elokuva oli suunniteltu vahvistamaan Francesca Bertinin tähtikulttia. Celio tuotti vuosina 1912–1914 25 elokuvaa, joissa näyttelijä esitti pääosia. Baldassarre Negronin jätettyä yhtiön Bertiniä ohjasi Nino Oxilia. Näyttelijää pidettiin yhtiön ”kruununjalokivenä” kunnes hän pian siirtyi Caesar Filmille.


title: Sangue bleu

text: "Sangue bleu" on juonipainotteinen melodraama, jossa on myös yhteiskuntakriittisiä aineksia. Sen teemana on oikeudeton ja alistettu nainen, jonka epätoivoon ainoa ratkaisu on itsemurha. Hienovaraisesti kerrottu juoni päättyy diivaelokuville poikkeuksellisesti onnelliseen loppuun. Elokuvan ansioita ovat Bertinin karismaattinen näyttelijänsuoritus, Nino Oxilian taitava ohjaus ja kuvaaja Giorgino Riccin kauniit kuvakulmat. Ruhtinattaren esittämä hyväntekeväisyysnäytelmä on mukaelma Puccinin "Madama Butterflysta" ja aikoinaan paheksuntaa herättänyt tangokohtaus on lainattu Asta Nielsenin elokuvasta "Kuilu" (1910).


title: Sangue bleu

text: Elokuva oli suuri yleisö- ja arvostelumenestys. Aikalaiskriitikot kiittivät sen näyttelijäsuorituksia, näyttämöllepanoa ja kuvausta, mutta kiinnittivät huomiota käsikirjoituksen heikkouksiin. Bertinille "Sangue bleu" oli jälleen yksi askel hänen diivamaineensa lujittamisessa.


title: Sangue bleu

text: Jean Desmetin kokoelmassa säilynyt "Sangue bleu" on restauroitu Alankomaiden elokuvamuseossa. Bolognan elokuva-arkiston DVD:nä julkaisema värjätty ja sävytetty nitraattikopio on varustettu Daniele Furlatin musiikilla. Se sisältää hollannin lisäksi myös italian- ja englanninkielisen tekstityksen.


title: Pako pohjoiseen

text: Pako pohjoiseen ("El Norte") on Gregory Navan ohjaama brittiläis-yhdysvaltalainen, espanjankielinen independent-elokuva vuodelta 1983. Kolmeen osaan jakautuva elokuva kertoo nuoren orvoksi jääneen sisarusparin, Rosan ja Enriquen, elämästä ensin väkivaltaisessa kotimaassaan Guatemalassa ja sitten vaelluksella Meksikon halki siirtolaisiksi Kalifornian Los Angelesiin.


title: Pako pohjoiseen

text: Elokuvan käsikirjoitti ohjaaja Nava yhdessä vaimonsa Anna Thomasin kanssa, joka toimi myös elokuvan yhtenä tuottajana. He olivat ehdolla parhaan alkuperäiskäsikirjoituksen Oscarin saajiksi. Ehdokkuutta ei aiemmin ollut myönnetty independent-elokuvalle eikä espanjankieliselle käsikirjoitukselle.


title: Pako pohjoiseen

text: Elokuvan osarahoittajana oli Yhdysvaltojen julkisen palvelun televisiokanava PBS.


title: Pako pohjoiseen

text: "Video-oppaassa" vuodelta 1994 Bello Romano sanoo Navan ohjausta epävarmaksi, mutta pitää lopputulosta kuitenkin sydämellisenä ja koskettavana ja antaa elokuvalle neljä tähteä viidestä. Myös ensi-illan jälkeen muun muassa "The New Yorker" -lehden Pauline Kael arvosteli sekä ohjauksen että käsikirjoituksen kömpelyyksiä, mutta piti kuitenkin useimpien kriitikoiden tavoin tarinan päähenkilöiden eeppistä kamppailua sankarillisen vaikuttavana.


title: Pako pohjoiseen

text: Vuonna 1995 "Pako pohjoiseen" valittiin Yhdysvaltojen National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia.


title: Broby (täsmennyssivu)

text: Broby voi tarkoittaa seuraavia:


title: Bro

text:
Bro voi tarkoittaa seuraavia:
Ruotsin piiri:


title: Buddy Ryan

text: James David "Buddy" Ryan (17. helmikuuta 1931 – 28. kesäkuuta 2016) oli yhdyvaltalainen amerikkalaisen jalkapallon valmentaja. Hän valmensi 26 vuotta NFL-liigassa, Philadelphia Eaglesin ja Arizona Cardinals päävalmentajana sekä Chicago Bearsin ja Houston Oilersin puolustuksen koordinaattorina. Ryan voitti Super Bowlin vuosina 1969 ja 1985.


title: Buddy Ryan

text: Ryan oli lahjakas puolustuksen valmentaja ja hänet muistetaan etenkin kehittämästään 46-puolustuksesta, jolla Bears oli ylivoimainen 1980-luvun puolivälissä.


title: Buddy Ryan

text: Ryanin ensimmäinen työ valmentajana alkoi vuonna 1961 Buffalon yliopistossa. Hänestä tuli New York Jetsin apuvalmentaja kaudelle 1968 ja kyseisenä kautena Jets voitti Super Bowl III:n. Ryan siirtyi apuvalmentajaksi Minnesota Vikingsiin kaudeksi 1975, josta hän kahden kauden jälkeen sai paikan puolustuksen koordinaattorina Chicago Bearsissa. Chicagossa hän tuli tunnetuksi poikkeuksellista ja aggressiivista puolustuksen kuvioista, joilla pyrittiin häiritsemään vastustajan pelinrakentajaa mahdollisimman paljon. Niin sanottu 46-puolustus toi Bearsille voiton Super Bowl XX:stä, ja Ryanin oppeja alettiin soveltaa NFL:ssä laajalti.


title: Buddy Ryan

text: Ryan sai ensimmäisen paikkansa päävalmentajana mestaruuden jälkeen Philadelphia Eaglesissa kaudella 1986. Ryan valmensi Eaglesia seitsemän vuotta edeten kolmesti pudotuspeleihin, mutta hän ei voittanut ainuttakaan pudotuspeliottelua. Ryan erotettiin päävalmentajan tehtävistä kauden 1990 päätteeksi, minkä jälkeen hän piti kolmen vuoden tauon valmentamisesta. Hän palasi puolustuksen koordinaattoriksi Houston Oilersiin kaudella 1993. Seuraavaksi kaudeksi Arizona Cardinals palkkasi hänet päävalmentajakseen. Ryan valmensi Cardinalsia kaksi vuotta, ja sai potkut huonon menestyksen vuoksi. Potkujen jälkeen Ryan jäi eläkkelle.


title: Buddy Ryan

text: Ryan oli Korean sodan veteraani. Hänellä oli kolme lasta: Rex, Rob ja Jim.


title: Bougainville (täsmennyssivu)

text: Bougainville voi tarkoittaa seuraavia:


title: Luettelo tunnetuista kajaanilaisista

text: Tämä artikkeli on luettelo tunnetuista kajaanilaisista.


title: Mark Hunt

text: Mark Richard Hunt (s. 23. maaliskuuta 1974 Auckland, Uusi-Seelanti) on uusiseelantilainen vapaaottelija ja entinen potkunyrkkeilijä ja nyrkkeilijä. Hän on voittanut potkunyrkkeilyssä muun muassa K-1 Grand Prix mestaruuden 2001. Vapaaottelussa Hunt on otellut kerran Priden raskaansarjan mestaruudesta Fjodor Jemeljanenkoa vastaan, jolle hän hävisi luovutuksella. Lisäksi Hunt otteli Fabricio Werdumia vastaan UFC:n tilapäisesta raskaansarjan mestaruudesta, mutta hävisi kamppailun.


title: Mark Hunt

text: Lokakuusta 2016 lähtien Hunt on UFC:n raskaansarjan rankingissä sijalla seitsemän.


title: Mark Hunt

text: Hunt aloitti kilpailemaan 1990-luvulla potkunyrkkeilyn parissa ja voitti WKBF-liiton super raskaansarjan mestaruuden Chris Chrispoulidesia vastaan. Hän osallistui sittemmin 2000-luvulla K-1 turnauksiin. Ensimmäinen näistä oli Oseaanian K-1 Grand Prix, jossa Hunt eteni aina loppuotteluun saakka voittaen mestaruuden, tyrmättyään Phil Faganin toisessa erässä. Mestaruuden myötä Hunt pääsi ottelemaan Nagoyassa järjestettävään K-1 tapahtumaan heinäkuussa 2000. Hän kohtasi avausottelussaan Jérôme Le Bannerin, jolle Hunt hävisi tuomariäänin.


title: Mark Hunt

text: 2001 Hunt osallistui Oseaanian K-1 Grand Prix'hin Melbournessa, jossa hän selvitti tiensä loppuotteluun Peter Grahamin vastaan. Hunt voitti mestaruuden tyrmäyksellä kolmannessa erässä.


title: Mark Hunt

text: Hunt kilpaili seuraavaksi kesäkuussa 2001 K-1 World Grand Prix'ssa, joka myös pidettiin Melbournessa. Hän voitti avauskierroksellaan Hiromi Amadan tyrmäyksellä ensimmäisessä erässä. Hunt sai seuraavaksi vastaansa Ernesto Hoostin, joka oli voittanut K-1 Grand Prix'n kahdesti 1997 ja 1999. Hunt hävisi ottelun tuomariäänin ja putosi jatkosta. Turnauksen jälkeen Hunt otteli yhden superottelun Peter Grahamia vastaan Uuden-Seelannin K-1 GP:ssä. Viisi erää kestänyt kamppailu päättyi Huntin tappioon tuomariäänin.


title: Mark Hunt

text: Lokakuussa 2001 Hunt osallistui Fukuokassa pidettyyn K-1 Grand Prix'hin. Hunt kohtasi avauskierroksella maamiehensä Ray Sefon, jolle hän hävisi kolme erää kestäneen kamppailun tuomariäänin. Sefo kuitenkin kärsi ottelun jälkeen silmävammasta ja Hunt pääsi hänen tilalleen ottelemaan mestaruudesta Adam Wattia vastaan. Hunt voitti B-pudotussarjan mestaruuden kolmannessa erässä teknisellä tyrmäyksellä. Voiton myötä joulukuussa Hunt osallistui vuorostaan Tokiossa järjestettiin vuoden viimeiseen K-1 GP:hen. Hän voitti avauskierroksella Jérôme Le Bannerin tyrmäyksellä toisessa erässä ja oli määrä otella seuraavaksi Ernesto Hoostia vastaan. Hän kuitenkin loukkaantui Stefan Lekoa vastaan, jonka myötä Leko asettui Huntin vastustajaksi. Hunt voitti Lekon tuomariäänin ja eteni loppuotteluun. Hunt kohtasi loppuottelussa Francisco Filhon, jonka hän voitti yhden ylimääräisen erän jälkeen tuomariäänin. Hunt voitti samalla uransa toisen K-1 Grand Prix mestaruuden.


title: Mark Hunt

text: Hunt siirtyi K-1 uran jälkeen vapaaottelun pariin 2004. Hän otteli ensimmäiset ottelunsa Pridessa, jossa avausottelussaan Hunt kohtasi Judossa olympiakultaa voittaneen Hidehiko Yoshidan. Hän hävisi ottelun käsilukolla ensimmäisessä erässä. Toinen kamppailu Pridessa päätyi voittoon Dan Bobishia vastaan, joka oli aiemmin hävinnyt kaksi ottelua peräkkäin. Hunt voitti lokakuun Pride 28 -tapahtumassa käydyn kamppailun teknisellä tyrmäyksellä ensimmäisessä erässä. Hunt otteli vielä kolmannen kerran vuonna 2004, PRIDE Shockwave 2004 -tapahtumassa Priden keskisarjan mestaria Wanderlei Silvaa vastaan. Kamppailu käytiin raskaassasarjassa, jossa Hunt voitti kolmieräisen kamppailun hajaäänin.


title: Mark Hunt

text: 2005 Hunt otteli yhden ottelun, joka käytiin uudenvuoden aattona "PRIDE Shockwave 2005" -tapahtumassa. Hän kohtasi Marko Filipovicin, jonka Hunt voitti hajaäänin. Hunt otteli vielä 2006 yhden ottelun ennen osallistumistaan Priden avoimeen turnaukseen. Hän kohtasi Yosuke Nishijiman helmikuussa, jonka hän voitti tyrmäyksellä kolmannen erän alussa.


title: Mark Hunt

text: Hunt osallistui toukokuussa Priden avoimeen painoluokka turnaukseen. Hän kohtasi avauskierroksella kokeneen Tsuyoshi Kohsakan, joka oli aikaisemmin muun muassa otellut UFC:ssä ja voittanut Pancrasen superraskaansarjan mestaruuden. Hunt voitti kamppailun teknisellä tyrmäyksellä toisessa erässä ja eteni neljännesvälieriin. Hunt kohtasi seuraavaksi Josh Barnettin, joka oli myös entinen Pancrasen mestari, sekä UFC:n raskaansarjan mestari. Heinäkuussa 2006 käyty kamppailu päättyi ensimmäisessä erässä Huntin tappioon luovutuksella jäätyään kimuralukkoon.


title: Mark Hunt

text: Pudottuaan toisella kierroksella Priden avoimesta turnauksesta Hunt sai tilaisuuden otella Priden raskaansarjan mestaruudesta Fjodor Jemeljanenkoa vastaan. Jemeljanenko puolusti mestaruuttaan kolmannen kerran Huntia vastaan. Kamppailu käytiin "Pride FC - Shockwave 2006" -tapahtumassa 31. joulukuuta 2006. Hunt oli hallinnut kamppailua suurilta osin, mutta yrittäessään americana lukkoa Jemeljanenkolle, hän epäonnistui ja Jemeljanenko sitä vastoin onnistui tekemään Huntille kimuralukon, jolla Hunt joutui luovuttamaan kamppailun kahdeksan minuutin jälkeen ensimmäistä erää. Se oli samalla Huntin uran viimeinen kamppailu Pridessa, josta hänelle jäi tilastoksi viisi voittoa ja kolme tappiota.


title: Mark Hunt

text: Hunt pysyi Japanissa ja siirtyi ottelemaan DREAM järjestöön. Ura DREAMissa ei kuitenkaan mennyt Huntin kannalta hyvin. Hän hävisi avauskamppailunsa Alistair Overeemille vain minuutin jälkeen luovutuksella ensimmäisessä erässä. Seuraavaksi Hunt hävisi tyrmäyksellä Melvin Manhoefille vain 18 sekunnissa. Hän osallistui vielä toukokuussa 2009 DREAMin Super Hulk Grand Prix:hin, jossa hän kuitenkin putosi jatkosta ensimmäisellä kierroksella hävittyään Gegard Mousasille luovutuksella minuutin jälkeen.


title: Mark Hunt

text: Hunt siirtyi Priden myötä UFC:hen, kun yhtiö osti Priden ja lakkautti järjestön toiminnan. Alun perin UFC:n puheenjohtaja Dana White oli tarjonnut Huntin ostamista ulos sopimuksesta tarjoten hänelle yhteensä 450 000 dollaria, mutta Hunt kieltäytyi ja halusi sitä vastoin otella UFC:ssä. Syyskuussa 2010 Hunt otteli ensimmäisen kerran UFC:ssä. Hän hävisi kamppailunsa Sean McCorklelle ensimmäisessä erässä luovutuksella.


title: Mark Hunt

text: Helmikuussa 2011 Hunt otteli toisen ottelunsa Chris Tuchschereria vastaan. Hunt voitti kamppailun tyrmäyksellä toisessa erässä, joka samalla päätti hänen kuuden ottelun tappioputken. Huntin voitto palkittiin samalla Illan tyrmäys bonukella. Hän jatkoi voittokulkuaan syyskuussa 2011 Ben Rothwellia vastaan, jonka Hunt voitti tuomariäänin.


title: Mark Hunt

text: 2012 Hunt otteli yhen ottelun, joka käytiin 26. helmikuuta Denverissä. Vastaan asettui Cheick Kongo, joka oli sitä edellisessä ottelussa ansainnut vuoden tyrmäys maininnan Pat Barrya vastaan. Hunt voitti kamppailun teknisellä tyrmäyksellä toisessa erässä.


title: Mark Hunt

text: 2013 Hunt otteli kolmesti, joista ensimmäinen ottelu käytiin maaliskuussa 2013 Stefan Struvea vastaan. Hunt voitti ottelun teknisellä tyrmäyksellä kolmannessa erässä, joka palkittiin myös tapahtuman Illan tyrmäys bonuksella. Toukokuussa Hunt kohtasi Junior dos Santosin, jolle hän hävisi tyrmäykseen johtaneella kierrepotkulla kolmannen erän lopussa. Ottelu palkittiin Illan kamppailu bonuksella. Hunt kohtasi vielä joulukuussa Antônio Silvan, joka päättyi tasapeliin. Myös kyseinen ottelu palkittiin Illan kamppailu bonuksella.


title: Mark Hunt

text: 2014 Hunt aloitti vuoden voitolla Roy Nelsonia vastaan. Hän voitti syyskuussa käydyn ottelun tyrmäyksellä toisessa erässä. Hänet palkittiin Illan suoritus bonuksella. Hunt pääsi myöhemmin ottelemaan raskaansarjan tilapäisestä mestaruudesta, kun mestarina ollut Cain Velasquez loukkaantui ennen UFC 180 -tapahtumaa. Hän kohtasi Fabrício Werdumin, jolle Hunt hävisi teknisellä tyrmäyksellä saatuaan polvesta päähän.


title: Mark Hunt

text: 2015 Hunt otteli kahdesti häviten ensimmäisen ottelunsa Stipe Miocicille teknisellä tyrmäyksellä viimeissä erässä. Miocic teki ottelussa UFC:n ennätyksen eniten lyöntiosumia yhdessä ottelussa voittaen Huntin lyönnein 361–48. Marraskuussa hän kohtasi toisen kerran Antônio Silvan, jonka hän voitti tällä kertaa teknisellä tyrmäyksellä ensimmäisessä erässä.


title: Mark Hunt

text: 2016 Hunt kohtasi Frank Mirin viikkoa ennen 42-vuotissyntymäpäiväänsä. Hän voitti ottelun tyrmäyksellä ensimmäisessä erässä ja ansaitsi illan suoritus bonuksen voittonsa myötä. Heinäkuussa Hunt kohtasi UFC 200 -tapahtumassa Brock Lesnarin. Hän hävisi ottelun tuomariäänin, mutta tulos mitätöitiin, kun viikkoa myöhemmin Yhdysvaltain antidopingtoimikunta kertoi Lesnarin jääneen kiinni dopingista 28. kesäkuuta 2016 ennen ottelua tehdyssä testissä.


title: Mark Hunt

text: World Kickboxing Federation


Mark Hunt


title: Mark Hunt

text: UFC


Istanbul-Atatürkin lentoaseman terrori-isku 2016 tapahtui 28. kesäkuuta 2016 Istanbulin Atatürkin kansainvälisellä lentoasemalla Turkissa, kun kolme hyökkääjää räjäytti itsensä lentokentän 2. terminaalissa. Iskussa kuoli 42 ihmistä, ja 239 haavoittui.


title: Istanbul-Atatürkin lentoaseman terrori-isku 2016

text: Turkin viranomaiset kertoivat 30. kesäkuuta selvittäneensä terroristien kansallisuudet. He olivat Venäjältä, Uzbekistanista ja Kirgisiasta. Heistä julkaistiin myös valvontakameran ottamaa kuvaa ennen iskua.


title: Mikko Eskelinen

text: Mikko Eskelinen (s. 15. heinäkuuta 1972 Jyväskylä) on suomalainen autourheilija. Eskelinen on voittanut urallaan kaksi rata-autoilun Suomenmestaruutta vuosina 2008 ja 2009, yhden Viron mestaruuden 2008, sekä yhden Espanjan GT-mestaruuden 2012 ja yhden Portugalin GT-mestaruuden 2013. Lisäksi Eskelinen on voittanut yhden Rallin Suomen Cup mestaruuden 2010.


title: Mikko Eskelinen

text: Kaudella 2016 Eskelinen kilpaili Lamborghini Super Trofeo Europen Pro-Am luokassa Leipert Motorsportin Lamborghini Huracán LP620-2 autolla ajoparinaan sveitsiläinen Fredy Barth. Heidän sarjasijoituksensa oli yhden podium-sijoituksen myötä kahdeksas.


title: Mikko Eskelinen

text: Kaudelle 2017 Eskelinen siirtyi ajamaan Lamborghini Super Trofeo Asian kilpailuja edelleen Leipart Motorsportin autolla.


title: Kuma (1919)

text: Kuma () oli Keisarillisen Japanin laivaston Kuma-luokan kevyt risteilijä toisessa maailmansodassa.


title: Kuma (1919)

text: Alus tilattiin Sasebon laivastoarsenaalilta. Sen köli laskettiin 29. elokuuta 1918 ja alus laskettiin vesille 14. heinäkuuta 1919. Alus otettiin palvelukseen 31. elokuuta 1920.


title: Kuma (1919)

text: Alus upotettiin 11. tammikuuta 1944.


title: Kitakami (1920)

text: Kitakami () oli Keisarillisen Japanin laivaston Kuma-luokan kevyt risteilijä toisessa maailmansodassa.


title: Kitakami (1920)

text: Alus tilattiin Sasebon laivastoarsenaalilta. Sen köli laskettiin 1. syyskuuta 1919 ja alus laskettiin vesille 3. heinäkuuta 1920. Alus otettiin palvelukseen 15. huhtikuuta 1921.


title: Kitakami (1920)

text: Alus poistettiin alusluettelosta 10. elokuuta 1946.


title: Lego Star Wars: The Force Awakens

text: Lego Star Wars: The Force Awakens on elokuvaan "" perustuva videopeli. Peli julkaistiin kesäkuussa 2016.


title: Viljami Kaasalainen

text: Viljami Kaasalainen (s. 15. lokakuuta 1995 Mikkeli) on suomalainen pikajuoksija. Hän edustaa Jyväskylän Kenttäurheilijoita. Vuoteen 2018 saakka hän edusti Mikkelin Kilpa-Veikkoja.


title: Viljami Kaasalainen

text: Kaasalainen karsiutui Rietin alle 20-vuotiaiden EM-kilpailuissa 2013 100 metrin välierissä ja 4 × 100 metrin viestin alkuerissä. Hänet valittiin Amsterdamin EM-kilpailujen 2016 pikaviestijoukkueeseen.


title: Viljami Kaasalainen

text: Kaasalainen voitti 100 metrin Suomen-mestaruuden 16-vuotiaiden sarjassa 2011 ja 19-vuotiaissa 2013. Sisäradoilla hän voitti 17-vuotiaiden Suomen-mestaruuden 60 metrin juoksussa 2012. Kalevan kisoissa hän on sijoittunut parhaimmillaan neljänneksi 100 metrillä 2017 ja 2018. Ensimmäisessä aikuisten maaottelussaan hän oli viides 100 metrillä Tukholmassa 2013.


title: Raptr

text: Raptr on videopelien pelaajien yhteisöpalvelu. Ohjelmistoon sisältyy esimerkiksi käyttäjien välinen pikaviestintä ja "Raptr In-Game Overlay" -niminen osa, jonka avulla useita pelejä (esimerkiksi Call of Duty, Half-Life, TrackMania) voi pelata selaimen kautta Raptrissa. Ohjelmisto on kehitetty samannimisessä yhdysvaltalaisessa yhtiössä.


title: Sosthene Moguenara

text: Sosthene Taroum Moguenara (s. 17. lokakuuta 1989 Sarh, Moyen-Chari, Tšad) on saksalainen pituushyppääjä. Hän edustaa TV Wattenscheid -seuraa ja on pituudeltaan 180 cm.


title: Sosthene Moguenara

text: Moguenara sijoittui neljänneksi Kaunasin alle 23-vuotiaiden EM-kilpailuissa 2009. Hän karsiutui loppukilpailusta Dohan sisäratojen MM-kilpailuissa 2010. Hän sai pronssia alle 23-vuotiaiden EM-kilpailuissa Ostravassa 2011 tuloksella 674, mutta karsiutui samana vuonna loppukilpailusta Daegun MM-kilpailuissa.


title: Sosthene Moguenara

text: Moguenara sijoittui 2012 Helsingin EM-kilpailuissa neljänneksi tuloksella 666, mutta karsiutui loppukilpailussa Lontoon olympialaisissa. Hän oli kahdestoista Moskovan MM-kilpailuissa 2013. Hän karsiutui loppukilpailusta Sopotin MM-hallikilpailuissa 2014 ja oli yhdeksäs Zürichin EM-kilpailuissa.


title: Sosthene Moguenara

text: Moguenara saavutti Prahan sisäratojen EM-kilpailuissa 2015 hopeaa tuloksella 683. Saman vuoden Pekingin MM-kilpailuissa hän karsiutui loppukilpailusta. Rio de Janeiron olympialaisissa 2016 hän sijoittui kymmenenneksi. Hän saavutti pronssia Birminghamin MM-hallikilpailuissa 2018 tuloksella 685.


title: Sosthene Moguenara

text: Moguenara hyppäsi ennätyksensä 716 cm Weinheimissa 28. toukokuuta 2016. Hallissa hän on hypännyt parhaimmillaan 686 cm Saarbrückenissä 11. tammikuuta 2015.


title: Sosthene Moguenara

text: Moguenara on voittanut Saksan-mestaruuden ulkoradoilla 2013 sekä sisäradoilla 2009, 2010, 2014 ja 2015.


title: Tama (1920)

text: Tama () oli Keisarillisen Japanin laivaston Kuma-luokan kevyt risteilijä toisessa maailmansodassa.


title: Tama (1920)

text: Alus tilattiin Mitsubishin Nagasakin telakalta. Sen köli laskettiin 10. elokuuta 1918 ja alus laskettiin vesille 10. helmikuuta 1920. Alus otettiin palvelukseen 29. tammikuuta 1921.


title: Tama (1920)

text: Alus upotettiin 25. lokakuuta 1944.


title: Verkkonuorisotyö

text: Verkkonuorisotyö on tietokoneverkoissa toteutettavaa nuorisotyötä. Nuori on yhteydessä nuorisotyötä tekevään ammattilaiseen, vapaaehtoiseen aikuiseen tai toisiin nuoriin internetissä. Verkkonuorisotyössä työntekijä ja nuori eivät välttämättä kohtaa lainkaan reaalimaailmassa.


title: Verkkonuorisotyö

text: Verkkonuorisotyön menetelmiä ovat esimerkiksi reaaliaikaiset ja viiveelliset verkkokeskustelut eli verkko-ohjaus, verkkopelitoiminta sekä verkkonuorisotalotoiminta. Sosiaalisen median yhteisöjä ja palveluja käytetään nuorisotyössä muun muassa tilana, välineenä ja alustana. Verkkoa käytetään nuorisotyössä esimerkiksi nuorille suunnattuun viestintään, yhteydenpitoon ja keskusteluun nuorten kanssa, yhteiseen harrastamiseen kuten pelaamiseen, nuorten mielipiteiden ja ajatusten kuulemiseen ja keräämiseen.


title: Verkkonuorisotyö

text: Käytössä olevia osin samaa tarkoittavia käsitteitä ovat verkkoperustainen nuorisotyö, nettinuorisotyö, virtuaalinen nuorisotyö ja digitaalinen nuorisotyö.


title: Verkkonuorisotyö

text: Verkkonuorisotyötä Suomessa tekevät kunnat, järjestöt ja seurakunnat. Nuorille suunnatun verkkotyön foorumi (Nusuvefo) on toimijoiden löyhä yhteenliittymä, johon kuuluvat toimijat toteuttavat verkkonuorisotyötä monissa muodoissa.


title: Verkkonuorisotyö

text: Verkkonuorisotyön tavoitteet kiinnittyvät nuorisotyön yleisiin tavoitteisiin . Tavoitteena ei ole, että verkkonuorisotyö korvaa kasvokkaisen tai perinteisen nuorisotyön, vaan täydentää ja tukee olemassa olevia nuorisotyön muotoja. Verkkonuorisotyön tavoitteena on: Varhaisimmiksi verkkonuorisotyön toiminnoiksi voidaan laskea bulletin boardien eli purkkien käyttö nuorisotyössä. 80–90-lukujen taitteessa niitä käytettiin esimerkiksi Tampereen seurakunnassa, joka tarjosi nuorille tietotekniikan harrastajille sähköisiä palveluja Manse Heaven BBS -purkin välityksellä


title: Verkkonuorisotyö

text: 90-luvulla Internetin käyttö valtavirtaistui ja myös nuorisotyössä huomattiin sen mahdollisuudet. Aluksi nuorille suunnatut tietosivut olivat yksisuuntaista tiedotusta, mutta teknologian kehittyessä sivustoille lisättiin myös kysymys-vastauspalstoja ja muita vuorovaikutteisia elementtejä. Sosiaalinen media alkoi yleistyä nuorten käytössä 2000-luvun alussa. Elämä on parasta huumetta ry (nyk. Ehyt ry) oli ensimmäisiä toimijoita, jotka veivät nuorille suunnatun toimintansa sosiaaliseen mediaan. Nuoret jonottivat Hotelli Kultakalassa (nyk. Habbo) hubu-bussiin, jossa EOPH järjesti teemallisia ryhmäkeskusteluita. Pian myös muut nuorisoalan toimijat, etupäässä järjestöt, löysivät tiensä sosiaaliseen mediaan. 2000-luvun puolivälissä suomalaisnuoret viihtyivät pääasiassa IRC-Galleriassa ja Habbossa, joten myös nuorisotyöllinen toiminta keskittyi niihin. Sosiaalisessa mediassa tarjottiin pääasiassa tietoa ja keskustelutukea nuorille.


title: Verkkonuorisotyö

text: Facebook yleistyi nuorten käytössä nopeasti vuosina 2008-2009. Nuorisoalan toimijoille Facebook oli helppo keino tavoittaa nuoria ja käydä heidän kanssaan kahdenkeskisiä keskusteluita. 2010-luvun alkupuolella yleistyneet älypuhelimet ja niiden sovellukset houkuttivat nuoria puoleensa. Nuorisotyö seurasi hitaasti perässä. Mobiililaitteet mahdollistivat digitaalisen teknologian käytön kasvokkaisissa tilanteissa, jolloin viimeistään poistui tarve erotella verkkonuorisotyötä muusta nuorisotyöstä.


title: Kiso (1920)

text: Kiso () oli Keisarillisen Japanin laivaston Kuma-luokan kevyt risteilijä toisessa maailmansodassa.


title: Kiso (1920)

text: Alus tilattiin Mitsubishin Nagasakin telakalta. Sen köli laskettiin 10. elokuuta 1918 ja alus laskettiin vesille 14. joulukuuta 1920. Alus otettiin palvelukseen 3. lokakuuta 1921.


title: Ōi (1920)

text: Ōi () oli Keisarillisen Japanin laivaston Kuma-luokan kevyt risteilijä toisessa maailmansodassa.


title: Ōi (1920)

text: Alus tilattiin Kawasakin Kōben telakalta. Sen köli laskettiin 24. marraskuuta 1919 ja alus laskettiin vesille 15. heinäkuuta 1920. Alus otettiin palvelukseen 4. toukokuuta 1921.


title: Ōi (1920)

text: Alus upotettiin 19. heinäkuuta 1944.


title: Caroline Finkel

text: Caroline Finkel on brittiläinen historioitsija, joka on erikoistunut Osmanien valtakunnan historiaan.


title: Caroline Finkel

text: Hän opiskeli Lontoon yliopiston School of Oriental and African Studies-collegessa, jossa myös väitteli tohtoriksi Osmanien valtakunnan armeijan logistiikasta. Tällä hetkellä hän työskentelee tutkijana kahdessa projektissa, joista toinen sijoittuu Ukrainaan ja toinen Turkkiin. Hänen ensimmäinen Osmanien valtakunnan historiaa käsittelevä teoksensa "Osman's Dream" (2005) on käännetty monelle kielelle. Turkinkielisestä versiosta on otettu kuusi painosta. Vuonna 2011 hän julkaisi osaksi kirjoittamansa teoksen "The Evliya Çelebi Way", joka kertoo osmaniseikkailijan ja matkakirjailijan Evliya Çelebin jalanjälkiä seuraavasta vaellus- ja ratsastusreitistä.Yhdessä N. N. Ambraseys'n kanssa:Yhdessä Kate Clowin ja Donna Landryn kanssa:


title: M. A. R. Barker

text: Muhammad Abd-al-Rahman Barker (synt. Phillip Barker, 3. marraskuuta 1929 – 16. maaliskuuta 2012) oli amerikkalainen kielitieteilijä, pelisuunnittelija ja fantasiakirjailija. Hän oli johtava klamath-intiaanikielen asiantuntija ja toimi pitkään Etelä-Aasian tutkimuksen professorina Minnesotan yliopistossa.


title: M. A. R. Barker

text: Barkerin nuorena alkanut kiinnostus esikolumbiaanisiin ja intialaisiin kieliin ja kulttuureihin innoitti hänet luomaan Tékumel-fantasiamaailman, jota hän kehitti 1940-luvulta kuolemaansa saakka. Barker julkaisi 1970-luvulta alkaen lukuisia Tékumel-aiheisia rooli- ja strategiapelejä, romaaneja sekä keinotekoisia kieliä. Hänen ensimmäinen roolipelinsä, "Empire of the Petal Throne", oli toinen koskaan julkaistu roolipeli heti "Dungeons & Dragonsin" ensimmäisen laitoksen jälkeen.


title: M. A. R. Barker

text: Barkerin esivanhemmat olivat muuttaneet Yhdysvaltoihin vuonna 1626. Phillip Barker syntyi Spokanessa vuonna 1929 ja hän asui lapsuutensa Washingtonin ja Idahon osavaltioissa.


title: M. A. R. Barker

text: Barker oli lapsena kiinnostunut saduista, historiasta ja kirjallisuudesta ja leikki mielellään yksin. Hän imi vaikutteita myös pulp-lehdistä sekä "Bagdadin varkaan" kaltaisista seikkailuelokuvista. Niiden inspiroimana hänen sotaleikkeihinsä ilmaantui vaikutteita fantasiasta. Barker sai ideoita myös leikkitovereiltaan. Koska keskiaikaisia sotureita esittävät pikku-ukot olivat Barkerin lapsuudessa harvinaisia, hän alkoi itse veistää niitä puusta. Barkerin lapsuuden mielikuvitusleikit toimivat myöhemmin pohjana Tékumelille.


title: M. A. R. Barker

text: Barkerin naapurustossa asui baskia puhuvia lapsia, jotka käyttivät kieltään salakielenä, jota muut lapset eivät ymmärtäneet. Tämä lisäsi hänen kiinnostustaan kieliä kohtaan. Samoin muinainen Väli-Amerikka ja Egypti kiinnostivat häntä suuresti.


title: M. A. R. Barker

text: Barker suoritti Washingtonin yliopistossa alemman korkakoulututkinnon ja valmistui vuonna 1951. Fulbright-stipendin turvin hän matkusti Intiaan tutkimaan maaseudun ja Himalajan kieliä. Intiassa hän kääntyi islamiin vuonna 1952 ja vaihtoi etunimensä Muhammad Abd-al-Rahmaniksi. Ystävien kesken hänet kuitenkin tunnettiin vastakin lempinimellä Phil, ja hän esimerkiksi allekirjoitti ihailijoidensa kanssa käymänsä kirjeenvaihdon tällä nimellä. Jälkeenpäin Barker kuvaili kääntymisensä syitä ”puhtaasti teologisiksi”, sillä hän piti islamia ”loogisena uskontona”.


title: M. A. R. Barker

text: Amerikkaan palattuaan Barker siirtyi Kalifornian yliopistoon Berkeleyssä ja tutki seuraavaksi oregonilaista klamath-intiaanikansan kieltä, kulttuuria ja kansanperinnettä. Barker suoritti tohtorintutkinnon 1959 julkaisemalla klamathin kieliopin ja sanakirjan.


title: M. A. R. Barker

text: Vuosikymmenen vaihteessa Barker siirtyi Kanadaan, McGill-yliopiston Islamin tutkimuksen instituuttiin, jossa hän toimi vuodet 1961–1969. Barker puhui erinomaista urdua ja alkoi kehitellä opetusmateriaalia englanninkielisille urdun opiskelijoille. Yliopisto julkaisi kolmeosaisen "A Course in Urdu" -oppikirjan vuonna 1967. Se oli ensimmäisiä länsimaisille oppilaille suunnattuja urdun oppikirjoja. Kanadassa Barker osallistui aktiivisesti muslimiyhteisön toimintaan ja tapasi tulevan vaimonsa Ambereenin. Vuonna 1972 Barker siirtyi takaisin Yhdysvaltoihin, Minneapolisiin, missä hän toimi Minnesotan yliopistossa Etelä-Aasian tutkimuksen laitoksen ja urdun kielen professorina, kunnes eläköityi 1992.


title: M. A. R. Barker

text: Barker kuoli kotonaan 16. maaliskuuta 2012. Hänen kuntonsa oli heikentynyt tasaisesti edellisen puolen vuoden aikana. Islamilaisen tavan mukaisesti hänet haudattiin 24 tunnin sisällä kuolemastaan.


title: M. A. R. Barker

text: Barker tunnetaan parhaiten luomastaan Tékumel-fantasiamaailmasta. Barker kehitteli maailmaa lapsuudestaan aina kuolemaansa saakka, yhteensä yli 70 vuoden ajan. Maailma otti vaikutteita erityisesti Väli-Amerikan intiaanikulttuureista ja Kaakkois-Aasiasta. Kirjallisina esikuvina toimivat Robert E. Howard, Edgar Rice Burroughs ja Jack Vance. Tékumel on yksi kaikkien aikojen monimutkaisimmista kuvitteellisista maailmoista; Barker kirjoitti yksityiskohtaisia kuvauksia sen historiasta, kulttuurista, yhteiskunnasta, aseista ja sodankäynnistä sekä kehitteli keinotekoisia kieliä maailmansa kansoille. Barker oli myös taitava piirtäjä ja laati yksityiskohtaisia piirroksia maailmastaan. Tékumel eroaa valtavirtaisemmista fantasiamaailmoista, sillä se ei perustu keskiajan Eurooppaan ja siinä on runsaasti vaikutteita tieteisfiktiosta. Koska Barkerin luomuksen taloudellinen menestys jäi vähäiseksi, saksalainen Der Spiegel -lehti on kutsunut häntä ”unohdetuksi Tolkieniksi”.


title: M. A. R. Barker

text: Minneapolisissa Barker osallistui aktiivisesti yliopiston sotapeliharrastustoimintaan. Tätä kautta hän tutustui vuonna 1974 roolipeleihin, jotka olivat tuolloin aivan uusi harrastemuoto. Barker oli tyytymätön "Dungeons & Dragonsiin", joten hän kehitteli kesälomallaan pelistä oman, Tékumeliin sijoittuvan versionsa. "D&D:n" suunnittelijat Dave Arneson ja Gary Gygax kuulivat Barkerin pelistä ja heidän yhtiönsä Tactical Studies Rules julkaisi sen seuraavana vuonna nimellä "Empire of the Petal Throne". Se oli toinen koskaan julkaistu roolipeli ja ensimmäinen, joka esitteli kokonaisen kuvitteellisen pelimaailman. Ryhmä, jonka pelinjohtajana Barker toimi, kokoontui säännöllisesti yli 30 vuoden ajan ja oli todennäköisesti maailman pisimpään yhtämittaisesti toiminut roolipeliryhmä.


title: M. A. R. Barker

text: Seuraavina vuosikymmeninä Barker julkaisi useita Tékumel-pelejä sekä viisi romaania. Ne jäivät kuitenkin pienten piirien harrastukseksi. Tämä saattoi johtua Tékumelin outoudesta ja siitä, että 1970-luvun puolivälissä fantasiabuumi oli vasta alkanut. Roolipelit olivat uusi harrastusmuoto, ja ajatus pelimaailmasta vailla kirjallista esikuvaa oli epätavallinen. Toisaalta Tékumel sai myös kehuja siitä, että se otti huomioon sellaisia roolipelin kannalta olennaisia asioita, joita perinteisissä fantasiakirjallisuudessa oli ylenkatsottu.


title: M. A. R. Barker

text: Vuonna 2008 Barker perusti Tékumel-säätiön, jonka tarkoituksena on suojella ja edistää hänen luomansa maailman asiaa.


title: James Obiorah

text: James Chibuzor Obiorah (s. 24. elokuuta 1978 Jos, Nigeria) on nigerialainen peliuransa lopettanut jalkapalloilija. Pelipaikaltaan hän oli hyökkääjä.


title: James Obiorah

text: Obiorah edusti nigerialaisseurojen lisäksi belgialaista Anderlechtia, sveitsiläistä Grasshoppersia, venäläistä Lokomotiv Moskovaa, espanjalaista Cádizia, ranskalaisia Niortia ja Sporting Toulon Varia sekä itävaltalaista Grazer AK:ta. Maalimäärillä mitattuna hänen paras kautensa oli 2001, jolloin hän teki Lokomotiv Moskovalle 14 maalia 25 Venäjän liigan ottelussa.


title: James Obiorah

text: Kaudella 2002–2003 Obiorah teki Lokomotiv Moskovalle kaksi maalia Mestarien liigassa. Hän onnistui maalinteossa ensimmäisen lohkovaiheen kotiottelussa Barcelonaa vastaan 1. lokakuuta ja toisen lohkovaiheen vierasottelussa Real Madridia vastaan 11. joulukuuta.


title: James Obiorah

text: Obiorah pelasi Nigerian maajoukkuessa yhden ottelun vuonna 1998 ja kaksi ottelua vuonna 2002, joista toisen MM-kilpailuissa.


title: Dariusz Kołodziejczyk

text: Dariusz Kołodziejczyk (s. 25. toukokuuta 1962 Varsova, Puola) on puolalainen historioitsija ja Varsovan yliopiston professori. Hänen tutkimuksensa aiheita ovat diplomatian historia sekä Puolan ja Turkin/Osmanien valtakunnan yhteinen historia.


title: Dariusz Kołodziejczyk

text: Kołodziejczyk väitteli tohtoriksi 1990. Hän on työskennellyt Varsovan yliopiston historian instituutissa vuodesta 1988, professorina vuodesta 2013 alkaen.


title: Janet Martin

text: Janet L. B. Martin on yhdysvaltalainen historioitsija. Hänen tutkimuskohteenaan on Venäjän historia.


title: Janet Martin

text: Martin väitteli tohtoriksi Chicagon yliopistossa 1980. Hän on nykyään Miamin Yliopiston historian laitoksen emeritusprofessori. Hän on kirjoittanut Venäjän keskiaikaa käsittelevän teoksen "Medieval Russia, 980-1584" ja Venäjän keskiaikaista turkiskaupasta kertovan tutkimuksen "Treasure of the Land of Darkness". Yhteistyönä:


title: Nagara (1921)

text: Nagara () oli Keisarillisen Japanin laivaston Nagara-luokan kevyt risteilijä toisessa maailmansodassa.


title: Nagara (1921)

text: Alus tilattiin Sasebon laivastoarsenaalilta ja sen köli laskettiin 9. syyskuuta 1920. Alus laskettiin vesille 25. huhtikuuta 1921 ja se otettiin palvelukseen 21. huhtikuuta 1922.


title: Nagara (1921)

text: Alus upotettiin 7. elokuuta 1944.


title: Asetovanilloni

text: Asetovanilloni eli aposyniini (CHO) on aromaattisiin hydroksiketoneihin kuuluva orgaaninen yhdiste. Yhdistettä voidaan käyttää hajusteissa sekä orgaanisissa synteeseissä sekä lisäksi sitä tutkitaan käytettäväksi lääketieteessä. Yhdistettä esiintyy myös kukkien tuoksuissa ja semiokemikaalina eliöiden viestinnässä.


title: Asetovanilloni

text: Asetovanilloni on huoneenlämpötilassa valkoisia neulamaisia kiteitä. Se liukenee hieman veteen ja paremmin useisiin orgaanisiin liuottimiin kuten etanoliin, dietyylieetteriin, asetoniin ja bentseeniin. Sillä on heikko vaniljankaltainen tuoksu.


title: Asetovanilloni

text: Asetovanillonia esiintyy useissa kasveissa. Sitä on eristetty muun muassa oleanterikasveihin kuuluvista "Apocynum cannabinum"- ja "Apocynum androsaemifolium"-lajeista, iiriksistä ("Iris"), maksajuuresta ("Picrorhiza kurrooa") ja pensaspionista ("Paeonia suffruticosa").


title: Asetovanilloni

text: Asetovanillonia voidaan valmistaa guajakolin ja asetyylikloridin, etikkahappoanhydridin tai etikkahapon välisellä Friedel–Crafts-asylointireaktiolla. Reaktiota katalysoivat Lewis-hapot. Toinen tapa on guajakyyliasetaatin Fries-toisiintuminen. Yhdistettä muodostuu myös ligniinistä emäskäsittelyllä ja sitä esiintyy pieniä määriä ligniinistä valmistetun vanilliinin joukossa.


title: Asetovanilloni

text: Asetovanillonia voidaan käyttää hajusteissa ja muiden aromaattisten hydroksiketonien valmistamiseen. Asetovanilloni on NADPH-oksidaasin inhibiittori ja NADPH-oksidaasilla on suuri merkitys superoksidiradikaalien muodostumisessa elimistössä. Tämän vuoksi yhdistettä tutkitaan muun muassa tulehdusta hoitavana yhdisteenä ja antioksidanttina.


title: Isuzu (1921)

text: Isuzu () oli Keisarillisen Japanin laivaston vuonna 1923 palvelukseenotettu Nagara-luokan kevyt risteilijä toisessa maailmansodassa.


title: Isuzu (1921)

text: Alus tilattiin Uragan telakalta ja sen köli laskettiin 10. elokuuta 1920. Alus laskettiin vesille 29. lokakuuta 1921 ja se otettiin palvelukseen 15. elokuuta 1923.


title: Timothy C. Dowling

text: Timothy C. Dowling on yhdysvaltalainen sotahistorioitsija ja kirjailija.


title: Timothy C. Dowling

text: Dowling on oppiarvoltaan tohtori. Hän opetti Wienin kansainvälisessä koulussa vuoteen 2001, jolloin hän vastaanotti viran Virginia Military Instituten historian laitoksesta. Hän on erikoistunut Saksan ja Venäjän modernin ajan historiaan. Dowling asuu Lexingtonissa, Virginiassa.


title: Janne Heikkinen (poliitikko)

text: Janne Heikkinen (s. 16. toukokuuta 1990 Oulu) on suomalainen poliitikko. Hän on nykyisin Oulun kaupunginvaltuutettu, joka aikaisemmin toimi Kempeleen kunnanvaltuuston puheenjohtajana vuosina 2015-2016. Hän on ollut myös Pohjois-Pohjanmaan Kokoomuksen varapuheenjohtaja.


title: Janne Heikkinen (poliitikko)

text: Heikkinen valmistui ylioppilaaksi Kempeleen lukiosta vuonna 2009. Hän suoritti varusmiespalveluksen vuonna 2009 Sodankylän Jääkäriprikaatissa sissijoukoissa Pohjan jääkäripataljoonassa. Heikkinen opiskeli yleistä valtio-oppia Jyväskylän yliopistossa. Hän on oppiarvoltaan yhteiskuntatieteiden maisteri. Heikkinen on työskennellyt viestinnän suunnittelijana Elinkeinoelämän valtuuskunta EVAn toimistossa Helsingissä.


title: Janne Heikkinen (poliitikko)

text: Heikkinen valittiin kunnanvaltuustoon ensimmäisen kerran vuonna 2008 sekä uudelleen puolueensa äänikuninkaana vuoden 2012 kuntavaaleissa. Aikaisemmin Heikkinen toimi kunnanhallituksen varapuheenjohtajana vuosina 2013–2014. Lisäksi Heikkinen on toiminut Kokoomuksen puoluevaltuustossa vuosina 2014–2016.


title: Janne Heikkinen (poliitikko)

text: Eduskuntaan Heikkinen oli ehdolla Oulun vaalipiiristä vuoden 2015 eduskuntavaaleissa. Hän saavutti ensikertalaisena 2 295 ääntä.


title: Janne Heikkinen (poliitikko)

text: Heikkinen ilmoitti joulukuussa 2016 jättävänsä Kempeleen kunnanvaltuuston puheenjohtajan tehtävät vuoden 2017 alussa paikkakunnalta muuton vuoksi. Samassa yhteydessä Heikkinen nimettiin kuntavaaliehdokkaaksi Oulussa kevään 2017 kuntavaaleihin. Heikkinen saavutti vaalissa yhteensä 726 ääntä ja tuli valituksi kolmannelle valtuustokaudelleen. Nykyisin Heikkinen toimii Oulun kaupunginhallituksen jäsenenä ja Kokoomuksen valtuustoryhmän puheenjohtajana.


title: Janne Heikkinen (poliitikko)

text: Heikkinen sanoo olevansa oikeistolainen, jonka aatteen ytimessä on yksilö ja vapaus. Heikkinen kannattaa yhteiskuntaa, jonka arvot rakentuvat holhouksen, sääntelyn ja verotuksen sijaan vapaudelle, valistukselle, vastuulle ja välittämiselle.


title: Janne Heikkinen (poliitikko)

text: Heikkinen on arvostellut Suomen julkisen sektorin olevan liian suuri ja kannattaa sen pienentämistä. Hän on sanonut, että yksilön, perheiden ja yhteisöjen tulisi ottaa enemmän vastuuta itsestään ja toisistaan. Hän kannattaa myös yritystoiminnan sääntelyn vähentämistä, sekä normien purkamista muissa yksilönvapauskysymyksissä. Heikkisen mukaan tuloveroa tulisi alentaa tasaisesti kaikissa tuloluokissa talouden elvyttämiseksi ja julkisen talouden alijäämää tasapainottaa ensisijaisesti menoleikkauksin. Hän kannattaa Suomen siirtymistä Viron yritysveromalliin.


title: Janne Heikkinen (poliitikko)

text: Heikkinen kannattaa Suomen Nato-jäsenyyttä ja irtautumista Ottawan sopimuksesta. Hän suhtautuu kriittisesti niin julkisiin kuin yksityisiin monopoleihin ja kannattaa monopolien purkamista. Heikkinen kannattaa myös työehtosopimusten yleissitovuudesta luopumista. Hän teki syyskuussa 2018 kansalaisaloitteen työmarkkinajärjestöjen jäsenmaksujen ja työttömyyskassamaksujen verovähennyskelpoisuudesta luopumiseksi.


title: Janne Heikkinen (poliitikko)

text: Heikkinen puolustaa vuonna 1987 säädetyn koskiensuojelulain asemaa ja vastustaa Kollajan altaan rakentamista. Heikkisen mukaan vastuullisen kokoomuslaisen politiikan tulee koskea yhtä hyvin taloutta kuin ympäristöpolitiikkaakin.


title: Janne Heikkinen (poliitikko)

text: Heikkinen on sanonut arvostavansa subsidiariteettiperiaatetta ja pitää politiikassa tärkeänä, että ihmisiä kuullaan heitä koskevissa asioissa ja niistä päätetään mahdollisimman lähellä yksilöä. Heikkinen vastustaa myös kuntien pakkoliitoksia.


title: Janne Heikkinen (poliitikko)

text: Poliittisena esikuvinaan Heikkinen pitää Anders Chydeniusta, Tuure Junnilaa ja Piia-Noora Kauppia.


title: Altim Ademaj

text: Altim Ademaj (s. 4. tammikuuta 1996) on suomalainen jalkapalloilija. Pelipaikaltaan hän on vasen laitapuolustaja. Ademaj edustaa Ykkösessä pelaavaa Grankulla IFK:ta.


title: Altim Ademaj

text: Ademaj on VJS:n kasvatti. A-junioreissa hän siirtyi PK-35/VJS Akatemiaan. Ademaj pelasi Ykkösen kaudella 2015 PK-35 Vantaassa kuusi ottelua seuran noustessa Veikkausliigaan. Pääsarjatasolla hän pelasi ensimmäisen ottelunsa 21. toukokuuta 2016, kun PK-35 Vantaa pelasi kotonaan 2–2-tasapelin PS Kemiä vastaan. Ademaj edusti kaksi kautta PK-35 Vantaata pelaten kaudella 2015 ykkösessä 6 ottelua ja viime vuonna Veikkausliigassa 12 ottelua. Keväällä 2017 Ademaj siirtyi Ykkösen Grankulla IFK:hon.


title: Kadir I. Natho

text: Kadir I. Natho (s. 1927 Hatramtook, Anapa, Kaukasia) on yhdysvalloissa asuva tšerkessi-kirjailija.


title: Kadir I. Natho

text: Nathosta tuli pakolainen saksalaisten joukkojen edettyä pohjois-Kaukasiaan toisen maailmansodan aikana. Sodan jälkeen hän pakeni Neuvostoliiton järjestämiä pakkomuuttoja Itävaltaan. Vuonna 1947 hän muutti Italiaan, josta jatkoi Jordaniin 1948. Vuonna 1956 hän muutti New York Cityyn, Yhdysvaltoihin. Hän opiskeli englantia ja kirjoittamista, ja valmistui Amerikkalaisen journalismin ja Henry George School of Social Science-kouluista 1959. Vuonna 1969 hän julkaisi kokoelman kaukasialaisia tarinoita ja vuonna 1978 kirjan "Nicholas and Nadiusha". Hän on myös julkaissut kaksikielistä aikakauslehteä "The Circassian Star".


title: Man with a Mission

text: Man with a Mission (tyyliteltynä MAN WITH A MISSION) on japanilainen rockyhtye, joka perustettiin Shibuyassa vuonna 2010. Yhtye yhdistelee musiikissaan hard rockia ja dancepoppia. Yhtyeeseen kuuluvat Tokyo Tanaka (laulu), Kamikaze Boy (basso), Jean-Ken Johnny (laulu, kitara), DJ Santa Monica (DJ) ja Spear Rib (rummut). Kaikki yhtyeen jäsenet käyttävät musiikkivideoissa ja konserteissa susinaamareita.


title: Baboloki Thebe

text: Baboloki Thebe (s. 18. maaliskuuta 1997) on botswanalainen pikajuoksija.


title: Baboloki Thebe

text: Thebe saavutti nuorten Afrikan kisojen alle 18-vuotiaiden sarjassa kultaa 200 metrin juoksussa ja pronssia 100 metrillä Gaboronessa 2014. Saman vuoden Eugenen alle 20-vuotiaiden MM-kilpailuissa hän karsiutui 200 metrin välierissä. Nanjingin nuorten olympialaisissa hän saavutti hopeaa 200 metrillä ajalla 21,20.


title: Baboloki Thebe

text: Thebe voitti 2016 Botswanan-mestaruuden 200 metrillä maailman kaikkien aikojen kymmenenneksi parhaalla junioriajalla 20,21 ja 400 metrillä junioreiden maailman kaikkien aikojen toiseksi parhaalla ajalla 44,22. Hän voitti 400 metrin Afrikan-mestaruuden Durbanissa 2016 ajalla 44,69 ja sai kultamitalin myös 4 × 400 metrin viestijuoksussa. Hän saavutti saman vuoden Bydgoszczin alle 20-vuotiaiden MM-kilpailuissa hopeaa 4 × 400 metrin viestissä. Hän selviytyi Rio de Janeiron olympialaisissa jatkoon 400 metrin alkueristä, muttei osallistunut välieräjuoksuun.


title: Baboloki Thebe

text: Thebe kuului Botswanan joukkueeseen, joka saavutti IAAF World Relays -kilpailuissa hopeaa 4 × 400 metrin viestissä 2017. Lontoon MM-kilpailuissa 2017 hän sijoittui 400 metrillä neljänneksi ajalla 44,66. Gold Coastin Kansainyhteisön kisoissa 2018 hän saavutti 4 × 400 metrin viestissä kultaa ja 400 metrillä hopeaa.


title: Kelvin van der Linde

text: Kelvin van der Linde (s. 20. kesäkuuta 1996 Johannesburg) on eteläafrikkalainen autourheilija. Hän kilpailee vuonna 2016 ADAC GT Masters -sarjassa.


title: Kelvin van der Linde

text: Van der Linde aloitti kartingin kahdeksanvuotiaana, ja siirtyi rata-autoihin vuonna 2011 kotimaansa Volkswagen Cupissa. Hänestä tuli vuonna 2014 kaikkien aikojen nuorin ADAC GT Masters -sarjan mestari.


title: Kelvin van der Linde

text: Van der Linden setä Etienne van der Linde on myös autourheilija.


title: Stanford J. Shaw

text: Stanford Jay Shaw (5. toukokuuta 1930 – 16. joulukuuta 2006) oli yhdysvaltalainen historioitsija, joka tunnetaan Osmanien valtakuntaa, Turkin juutalaisia ja Turkin tasavallan varhaista historiaa käsittelevistä teoksistaan. Hänet tunnetaan myös yhtenä Armenian kansanmurhan kieltäneistä akateemikoista.


title: Stanford J. Shaw

text: Stanford Jay Shaw syntyi siirtolaisvanhempien Belle ja Albert Shawin perheeseen 1930 Saint Paulissa Minnesotassa. Hän opiskeli Britannian historiaa Stanfordin yliopistossa. Hän matkusti Kairoon tutkimaan Osmanien hallinnon aikaa Egyptissä, ja vuonna 1958 väitteli tohtoriksi Princetonin yliopistosta aiheenaan "Osmanien Egyptin taloudellisten ja hallinnollisten järjestelmien kehitys 1517-1798". Shaw työskenteli Turkin kielen ja historian apulaisprofessorina Harvardin yliopiston Lähi-idän kielten ja historian laitoksella 1958-1968, jonka jälkeen hänestä tuli Kalifornian yliopiston (UCLA) Turkin historian professori. Hän toimi tässä virassa eläkkeelle jäämiseensä 1992 asti. Hänet kutsuttiin jatkamaan opetusta samana vuonna ja hän jatkoikin UCLA:ssa vuoteen 1997. Vuonna 1999 hän siirtyi Ankarassa olevaan Bilkentin yliopistoon, jossa hän toimi Turkin ja Osmanien valtakunnan historian professorina kuolemaansa 2006 asti.


title: Stanford J. Shaw

text: Hänen aviopuolisonsa Ezel Kural Shaw osallistui teoksen "History of the Ottoman Empire and Modern Turkey" kirjoittamiseen. Teosta on arvosteltu laajasti asiavirheistä ja poliittisen kannan ottamisesta erityisesti osmanien ajan viimeisen vuosisadan ja Armenian kansanmurhan kohdalla. Shawit muun muassa esittivät, ettei kansanmurhaa olisi tapahtunut, vaan Osmanien valtakunta päinvastoin teki kaikkensa suojellakseen pakkosiirtämiään armenialaisia, joita puolestaan Shawit syyttivät "perusteettomien joukkomurhatarinoiden keksimisestä". Monet muut Osmanien valtakuntaan ja Turkin historiaan erikoistuneet historioitsijat, kuten Colin Imber, Speros Vryonis ja V. L. Ménage ovat arvostelleet Shawia Turkin historian valkopesemisestä.


title: Maalarimestarien

text: Maalarimestarien Oy on suomalainen maaleja ja muita pintamateriaaleja, sekä rakennustarvikkeita myyvä tukku- ja vähittäiskauppaketju ja maahantuoja.


title: Maalarimestarien

text: Suomessa oli sodan jälkeen pula maalaustarvikkeista ja niitä joutui tilaamaan osaksi maan rajojen ulkopuolelta. Maalarimestarien Oy syntyi, kun osa Maalarimestariliittoon kuuluneista urakoitsijoista kokosi rivinsä ja perusti vuonna 1948 oman hankinta- ja tukkuliikkeen. Ensimmäinen oma hankintasopimus koski 12 tonnia peitepaperia ja heti seuraavana oli 50 tonnin sinkkivalkoiserän hankinta Puolasta. Varhaisiin hankintoihin kuului myös 15 tonnia kalanmaksaöljyä Tanskasta.


title: Maalarimestarien

text: Yhtiö toimi yli 40 vuotta pelkästään omistajien ja liittoon kuuluneiden urakoitsijoiden kauppana, mutta 1990-luvun taitteessa kaupankäynti avattiin kaikille halukkaille. Maalarimestarien Oy:n asiakkaita ovat maalausurakoitsijat, korjaus- ja saneerausurakoitsijat, rakennusliikkeet, kiinteistöyhtiöt, vuokra-asunto-organisaatiot, valtion ja kunnan laitokset sekä yksityiset kuluttajat.


title: Maalarimestarien

text: Vuonna 2015 yrityksen liikevaihto oli 15,3 miljoonaa euroa ja se työllisti 32 henkilöä kuudessa toimipisteessä. Myymälät sijaitsevat Helsingissä (Metsälässä ja Hermannissa), Espoossa, Tampereella, Turussa ja Oulussa. Pääkonttori sijaitsee Helsingin Metsälässä.


title: Stefan Wackerbauer

text: Stefan Wackerbauer (s. 2. marraskuuta 1995 Gundihausen) on saksalainen autourheilija.


title: Stefan Wackerbauer

text: Wackerbauer aloitti uransa seitsenvuotiaana kartingissa. Vuonna 2010 hän siirtyi pikkuformuloihin Formula BMW -luokkaan, jonka mestaruuden hän voitti toisella kaudellaan. Kaudella 2012 Wackerbauer ajoi täyden sarjan Eurocup Formula Renaultissa, sijoittuen kahdeksanneksi. Seuraavalla kaudella hän ajoi ainoastaan kaksi ensimmäistä kisaviikonloppua.


title: Stefan Wackerbauer

text: Vuonna 2014 Wackerbauer siirtyi koppiautoihin ADAC GT Masters -sarjaan, ja jatkoi C. Abt Racing -tallissa kaudella 2015.


title: Stefan Wackerbauer

text: Wackerbauer kuului Red Bull Junior Teamiin vuonna 2012.


title: Vierustunturi

text: Vierustunturi sijaitsee Peniötunturilta noin 10 km kaakkoon Posion kunnan puolella Jumisko. Peniötunturin pohjoispuolella muutamien kilometrien etäisyydellä on hieman matalampia vaaroja. Vierustunturin eteläpuolella on lähes yhtä korkea Vierusvaara. Vierustunturin huipulla on Ylen masto.


title: Vierustunturi

text: Korkeus merenpinnasta on 350 - 400 m ja ympäristöstä 100 – 150 m. Kilometrin matkalla nousua on enimmillään noin 150 metriä.


title: Vierustunturi

text: Vierustunturi on kärsinyt salaman sytyttämästä metsäpalosta kesäkuussa vuonna 1979. Uutta metsää on rinteeseen kasvanut. Lakialue on paljas.


title: Jumiskonjoki

text: Jumiskonjoki on joki Lapissa. Se sijaitsee Posion ja Kemijärven kuntien alueella. Jumiskonjoki laskee Kemijärven Jumiskonselkään.


title: Timmy Hansen

text: Kenneth Timmy Hansen (s. 21. toukokuuta 1992 Lidköping) on ruotsalainen autourheilija. Hän kilpailee kaudella rallicrossin MM-sarjassa Hansen Motorsport -tallin Peugeot 208:lla.


title: Timmy Hansen

text: Hansenin isä on 14-kertainen rallicrossin Euroopan-mestari Kenneth Hansen, ja nuorempi veli Kevin Hansen on myös rallicrosskuljettaja.


title: Timmy Hansen

text: Hansen aloitti kilpauransa kartingista, jossa hän voitti viimeisellä kaudellaan 2008 Ruotsin mestaruuden. Seuraavalla kaudella Hansen siirtyi pikkuformuloihin Formula BMW:hen, jossa kilpaili kahden kauden ajan, sijoittuen jälkimmäisellä sarjassa kolmanneksi.


title: Timmy Hansen

text: Kaudet 2011 ja 2012 hän kilpaili Eurocup Formula Renault -sarjassa. Tämän jälkeen Hansen siirtyi rata-autoilusta isänsä jalanjäljissä rallicrossiin, ja debytoi rallicrossin MM-sarjassa kaudella 2014.


title: Timmy Hansen

text: Hansen on voittanut neljä MM-osakilpailua, ja sijoittui sarjassa hopealle kaudella 2015.


title: Albert Ortel

text: Albert Ortel (myös Albert Oertel) on kuvitteellinen saksalainen agentti, joka tarinassa esiintyi sveitsiläisenä kelloseppänä. Hänellä kerrottiin olleen aktiivinen rooli valmisteltaessa liittoutuneiden Scapa Flow'n tukikohtaan tekemää hyökkäystä, jossa Günther Prienin komentama sukellusvene U-47 upotti 14. lokakuuta 1939 Britannian laivaston taistelulaivan HMS Royal Oakin.


title: Albert Ortel

text: Orkneysaarten pääsaarella Pomonalla sijaitsevaan Kirkwalliin ilmaantui vuonna 1927 sveitsiläinen Albert Ortel, josta tuli paikallisen kellosepän Dennis Eynhallow'n apulainen. Myöhemmin Ortel avasi kaupunkiin oman kello- ja matkamuistomyymälän. Ortel oli kaupunkilaisten keskuudessa suosittu ja toisaalta hyvin kiinnostunut uudesta elinympäristöstään. Erityisenä kiinnostuksen kohteena oli Scapa Flow'n lahti ympäristöineen. Scapa Flow'ssa sijaitsi Britannian laivastotukikohta.


title: Albert Ortel

text: Saatuaan selville, että Hoxansalmea (englanniksi "Sound of Hoxa", saksaksi "Hoxa Sund") suojaavaa sukellusveneverkkoa huolletaan lokakuussa 1939 Ortel lähetti asiaa koskevan viestin yhteyshenkilölleen, joka informoi asiasta tiedustelujohtaja, amiraali Wilhelm Canarista. Kun sukellusvene U-47 saapui 14. lokakuuta 1939 Pomona-saaren itärannalle, Ortel, tarinassa oikeasti saksalainen kapteeni Alfred Wehring, antoi sille sovitut valomerkit ja nousi alukseen. Wehringillä oli mukanaan 12 vuoden aikana laatimansa piirrokset Scapa Flow'sta ja lähivesistöistä. Samana yönä U-47 torpedoi Royal Oakin.


title: Albert Ortel

text: Tarina sukellusveneen Royal Oakin ankkuripaikalle opastaneesta vakoojasta esiintyy Curt Riessin 16. toukokuuta 1942 Saturday Evening Postissa ilmestyneessä artikkelissa "Hitler's U-Boat Espionage".Tarinaa kehitteli edelleen Kurt D. Singer vuonna 1945 ilmestyneen teoksensa "Spies and traitors in World War II" luvussa "The Man Who Really Sank the Royal Oak". Vielä 20 vuotta Riessin ensiversion jälkeen Bengtsson (1962) luonnehti episodia osoitukseksi "sekä saksalaisen vakoilijan uskomattomasta kärsivällisyydestä että hänen naapuriensa yhtä uskomattomasta naiiviudesta".


title: Albert Ortel

text: Tutkijat (kuten Nigel West, Wolfgang Frank, Alexander McKee ja Gerald Snyder) ovat voineet todeta, ettei Wehringin tai Ortelin kaltaista henkilöä ole asunut saarilla väitettynä tapahtuma-aikana. Osa tarinaa on, että osoittaakseen uskollisuuttaan uudelle isänmaalleen Ortel haki Britannian kansalaisuutta ja sai sen 1932, mutta siitä ei ole todisteita. Ei liioin ole voitu todeta kellosepänalalla olleen Ortelin kaltaista henkilöä. Sukellusvene U-47:n miehistön jäsenet vakuuttivat vuonna 1976, ettei Royal Oakin upottamiseen johtaneessa operaatiossa ollut mukana vakoojaa. Sukellusveneen käyttämä reitti ankkuripaikalle löytyi tiedustelulennoilla otettuja kuvia analysoimalla.


title: Henrik Borgström (täsmennyssivu)

text: Henrik Borgström voi tarkoittaa seuraavia henkilöitä:


title: Marco Polo (televisiosarja)

text: Marco Polo on yhdysvaltalainen historiallinen draamasarja, joka kertoo tutkimusmatkailija Marco Polon elämästä Kublai-kaanin hovissa Khanbaliqin kaupungissa ja Yuan-dynastian hallitsemassa Kiinassa. Sarjaa esitetään Netflix-suoratoistopalvelussa. Sen ensi-ilta oli joulukuussa 2014, ja toinen tuotantokausi tuli katsottavaksi heinäkuussa 2016. Nimiosaa näyttelee Lorenzo Richelmy ja Kublai-kaania Benedict Wong. Sarjan on käsikirjoittanut John Fusco, ja tuotannosta vastaa The Weinstein Company.


title: Marco Polo (televisiosarja)

text: "Marco Polo" on tuotantokustannuksiltaan Netflixin kallein televisiosarja. Se on kuvattu Italiassa, Kazakstanissa ja Pinewoodin uusilla studioilla Malesiassa. Sarjan joukkokohtauksissa esiintyy tuhansia paikallisia malesialaisia henkilöitä. Alun perin tarkoitus oli kuvata myös Kiinassa, mutta suunnitelma ei toteutunut.


title: Marco Polo (televisiosarja)

text: "Marco Polon" ensimmäisen kauden tuotannon alkuvaiheessa mukana ollut stunt-koordinaattori Ju Kun oli matkustajana Malaysia Airlinesin lennolla 370. Hän katosi koneen mukana maaliskuussa 2014. Hän oli aiemmin esiintynyt muun muassa useissa Jet Lin elokuvissa stunt-rooleissa.


title: Marco Polo (televisiosarja)

text: "Marco Polo" on Netflixin ensimmäinen sarja, jota on voinut katsoa 4K UHD -tarkkuudessa ja HDR 10 -kuvalla.


title: Marco Polo (televisiosarja)

text: Joulukuussa 2016 Netflix ilmoitti, että sarjan tuotanto lopetetaan. Fusco ja Weinstein kertoivat tekevänsä yhteistyötä jatkossakin Aasian historiaan liittyvien teemojen parissa.


title: Tuukka Saarimaa

text: Tuukka Saarimaa (s. 12. syyskuuta 1977) on suomalainen taloustieteilijä. Hän aloitti elokuussa 2018 kaupunkitaloustieteen apulaisprofessorina Aalto-yliopistossa. Ennen tätä Saarimaa työskenteli pitkään Valtion taloudellisessa tutkimuskeskuksessa (VATT), viimeisimpänä johtavan tutkijan nimikkeellä. Saarimaan tutkimus keskittyy muun muassa asuntomarkkinoihin.


title: Tuukka Saarimaa

text: Saarimaa on koulutukseltaan kauppatieteiden tohtori. Hän väitteli tohtoriksi Joensuun yliopistosta vuonna 2009 otsikolla "Studies on Owner-Occupied Housing, Taxation and Portfolio Choice".


title: Tuukka Saarimaa

text: Saarimaa kirjoittaa yhdessä Heikki Pursiaisen kanssa "Asiaton lehdistökatsaus" -blogia.


title: Leo Korpela

text: Leo August Korpela (6. helmikuuta 1899 Kuru – 30. marraskuuta 1951 Kokkola) oli suomalainen taidemaalari.


title: Leo Korpela

text: Korpela opiskeli Suomen Taideyhdistyksen piirustuskoulussa 1916–1917. Hän osallistui Suomen Taiteilijain näyttelyihin vuosien 1919 ja 1947 välillä. Korpela muutti vuonna 1923 Kokkolaan piirustuksenopettajaksi. Hän toimi 1930-luvun alusta lähtien Kokkolassa myös K. H. Renlundin taidemuseon sivutoimisena intendenttinä. Korpela tunnetaan erityisesti hänen 1930-luvulla ja 1940-luvun alussa maalaamistaan kaupunkinäkymistä.


title: Torsten Tisell

text: Torsten (Totti) Toivo Casimir Tisell (1. maaliskuuta 1894 Karhula – 25. heinäkuuta 1957) oli suomalainen taidemaalari.


title: Torsten Tisell

text: Tisell opiskeli Suomen Taideyhdistyksen piirustuskoulussa 1913 ja Vapaassa Taidekoulussa 1915–1916. Hän osallistui Suomen Taiteilijain näyttelyihin vuosina 1915, 1917 ja 1943.


title: Arvo Kotilainen

text: Arvo Ilmari Kotilainen (3. toukokuuta 1897 Helsinki – 23. helmikuuta 1949 Helsinki) oli suomalainen kuvittaja, elokuvalavastaja ja taidemaalari.


title: Arvo Kotilainen

text: Kotilainen opiskeli Taideteollisessa keskuskoulussa 1914–1916 ja Suomen Taideyhdistyksen piirustuskoulussa 1917. Hän osallistui Suomen Taiteilijain näyttelyihin vuosina 1916 ja 1919. Kotilainen toimi kuvittajana 1919–1931.


title: Arvo Kotilainen

text: Kotilainen oli lavastajana 1942–1943 elokuvissa Hopeakihlajaiset, Kuollut mies rakastuu, Kirkastettu sydän, Keinumorsian, Neiti Tuittupää, Syntynyt terve tyttö ja Tositarkoituksella.


title: Kaarle Lintula

text: Kaarle (Kalle) Konstantin Lintula (26. syyskuuta 1886 Huittinen – 9. helmikuuta 1918 Joensuu) oli suomalainen taidemaalari.


title: Kaarle Lintula

text: Lintula opiskeli Taideteollisessa keskuskoulussa 1906–1907 ja Suomen Taideyhdistyksen piirustuskoulussa 1909-1910, 1911 ja 1912. Hän osallistui Suomen Taiteilijain näyttelyyn vuonna 1915. Lintula toimi kansanopiston opettajana ja asui viimeksi Kiihtelysvaarassa. Hän liittyi suojeluskuntaan vapaaehtoisena ja oli joukkuepäällikkönä. Lintula haavoittui Suomen sisällissodan aikana 8. helmikuuta käydyssä Värtsilän taistelussa ja kuoli seuraavana päivänä Joensuussa. Hänet on haudattu Joensuuhun valkoisten sankarihautaan.


title: Muna ja minä

text: Muna ja minä ("The Egg and I") on Betty MacDonaldin samannimiseen romaaniin perustuva yhdysvaltalainen romanttinen komediaelokuva vuodelta 1947. Sen on ohjannut Chester Erskine, joka myös käsikirjoitti ja tuotti sen yhdessä Fred F. Finklehoffen kanssa. Elokuva kertoo nuoresta avioparista (Claudette Colbert ja Fred MacMurray), jotka ryhtyvät kanalanpitäjiksi.


title: Muna ja minä

text: Marjorie Main oli roolistaan ehdolla naissivuosa-Oscarin saajaksi. Hänen ja Percy Kilbriden esittämien sivuhahmojen Ma and Pa Kettle pohjalta tehtiin vuosina 1949–1956 yhteensä yhdeksän komediaelokuvaa, joista ensimmäinen esitettiin myös Suomessa nimellä "Kuriton perhe". Sen ja useimmat muut sarjan elokuvat ohjasi Charles Lamont.


title: Kalle Akkola

text: Kalle Nikolai Akkola (ent. "Karl Keihäs", 15. huhtikuuta 1900 Turku – 15. toukokuuta 1967 Turku) oli suomalainen taidemaalari.


title: Kalle Akkola

text: Akkolan vanhemmat olivat kivityömies Karl Edvard Keihäs ja Maria Alexandra o.s. Manninen. Hän opiskeli Turun Taideyhdistyksen piirustuskoulussa 1915–1918. Hänen töitään oli näytteillä Tukholmassa 1929. Akkola oli Kupittaan Saven palveluksessa koristemaalarina ja hän asui Turussa Itäharjunkadulla lähellä työpaikkaansa.


title: Super Meat Boy

text: Super Meat Boy on vuonna 2010 ilmestynyt tasohyppelytyylinen indie-videopeli. Pelissä tarjotaan erilaisia hahmoluokkia, sekä niin kutsuttuja "warp zone"-tasoja.


title: Super Meat Boy

text: Tarina kertoo elävästä lihakuutiosta sekä tämän siteistä koostuvasta tyttöystävästä, Tohtori Fetuksen kidnapattua sidetytön lihakuutio lähtee tämän perään pelastaakseen hänet.


title: Salatut elämät (esityskausi 2016–2017)

text: Salattujen elämien yhdeksästoista esityskausi esitettiin MTV3-kanavalla syksystä 2016 kevääseen 2017.


title: Akseli Mod

text: Akseli Mod (9. joulukuuta 1899 Iisalmi – 1979 Helsinki) oli suomalainen kommunisti, jonka äärioikeistolainen Lapuan liike muilutti Neuvostoliittoon vuonna 1930. Tämän jälkeen Mod opiskeli sikäläisissä puoluekouluissa, taisteli Espanjan sisällissodassa 1937–1938 ja lopulta palasi laittomasti Suomeen lokakuussa 1944.


title: Akseli Mod

text: Akseli Mod oli varsinaiselta ammatiltaan maalari. 1920-luvun lopulla hän oli Kajaanin kaupunginvaltuustossa Sosialistisen työväen ja pienviljelijöiden vaalijärjestön edustajana. Vuosikymmenen vaihteessa noussut äärioikeistolainen Lapuan liike painosti pitkään Modia eroamaan valtuustosta ja hänen kieltäydyttyään sieppasi Modin suoraan kaupunginvaltuuston kokouksesta 5. elokuuta 1930. Hänet muilutettiin itärajan yli Neuvostoliittoon, jonne myös Modin perhe myöhemmin muutti.


title: Akseli Mod

text: Vuosina 1930–1935 Mod opiskeli Petroskoissa toimineessa Karjalan puoluekoulussa salanimellä ”Juki” sekä kahteen eri otteeseen Moskovan kansainvälisessä Lenin-koulussa, jossa hänen kurssitovereinaan olivat muun muassa Ville Pessi, Martti Malmberg ja Aimo Aaltonen. Suomessa Mod teki salaista puoluetyötä ainakin talvella 1934, onnistuen välttämään pidätyksen, toisin kuin Pessi, Aaltonen ja Toivo Antikainen. Moskovassa opiskellessaan Mod käytti salanimeä ”Vinberg”. Samalla hän suorapuheisena työmiehenä onnistui Antikaisen tavoin nousemaan yhdeksi Otto Ville Kuusisen luottomiehistä. Heinä–elokuussa 1935 Mod toimi Suomen virallisena delegaattina Moskovassa järjestetyssä Kominternin seitsemännessä kongressissa.


title: Akseli Mod

text: Espanjan sisällissodan käynnistyttyä heinäkuussa 1936, Mod määrättiin komentajakurssille Rjazanin ilmasotakouluun, josta hän maaliskuussa 1937 matkusti junalla Keski-Euroopan halki Espanjaan. Sveitsin ja Ranskan välisen rajan yli Modia ei päästetty, joten hän joutui ylittämään sen jalkaisin rajavartijoita ja poliiseja vältellen. Aluksi Mod toimi Espanjan tasavaltalaisarmeijan koulttajana, opettaen sotilaille muun muassa Maxim-konekiväärin käyttöä. Vuoden kuluttua hänet siirrettiin kansainvälisiin prikaateihin, jossa Mod oli aluksi poliittisena upseerina. Heinä–elokuussa käydyssä Ebron taistelussa hän toimi saksalaisen kommunistin ja antifasistin Edgar Andrén mukaan nimetyn pataljoonan 1. komppanian päällikkönä. Modin komennossa oli lähinnä eri Skandinavian maista saapuneita vapaaehtoisia. Hän käytti Espanjassa salanimeä Lauri Dahlberg, joka oikeasti oli Modin tuntema kajaanilainen työmies.


title: Akseli Mod

text: Syys–lokakuun 1938 aikana kansainväliset prikaatit hajotettiin ja niiden taistelijat evakuoitiin pois Espanjasta. Ebron taistelussa haavoittunut Mod oli muiden suomalaisten joukossa palaamassa kotimaahansa, kun hän Antwerpenissä kuuli Suomessa parhaillaan oikeudessa käsiteltävästä kommunistijutusta. Sen päätodistajana oli Modin kanssa samaan aikaan Lenin-koulussa opiskellut Tauno Taivainen. Mod tiesi Suomeen palatessaan päätyvänsä vankilaan ja päätti näin ollen jäädä Belgiaan. Suomeen palanneista miehistä vankilaan joutui Paavo Koskinen, joka Taivaisen todistuksen perusteella sai maanalaisesta vallankumouksellisesta toiminnasta yli kolmen vuoden pituisen kuritushuonerangaistuksen.


title: Akseli Mod

text: Mod ei kuitenkaan onnistunut heti pääsemään Neuvostoliittoon, vaan Belgian viranomaiset laittoivat hänet vankilaan. Mod vapautettiin kesäkuussa 1940, kun natsi-Saksa oli miehittänyt Belgian. Syynä oli se, että Neuvostoliiton passin haltijana Mod oli Molotov–Ribbentrop-sopimuksen johdosta periaatteessa heidän liittolaisensa. Seuraava viivytys tuli, kun Saksan viranomaiset eivät halunneet päästää vaarallisena pidettyä vallankumouksellista matkustamaan maan halki itään, mutta lopulta Gestapo suostui antamaan Modille matkustusluvan junamatkalle Saksan ja Puolan kautta Neuvostoliittoon. Moskovaan hän saapui lopulta joulukuun lopussa ja palasi pian perheensä pariin Petroskoihin.


title: Akseli Mod

text: Petroskoissa Mod työskenteli "Totuus"-sanomalehden toimittajana sekä Karjalan puoluekoulun opettajana, luennoiden Suomen taloudesta ja työväenliikkeestä. Elokuussa 1942 Mod komennettiin Kominternin puoluekouluun Ufaan. Samalla kurssilla oli myös Nikke Pärmin komentamasta rangaistuspataljoonasta loikanneita miehiä, kuten Manu Kantola, Jorma Johteinen ja Reino Kosunen. Osa heistä lähetettiin desanttina Suomeen, mutta Mod jäi elokuussa 1943 Moskovaan työskentelemään Kominternin seuraajaksi perustettuun poliittiseen tutkimuskeskukseen NII-205.


title: Akseli Mod

text: Jatkosodan loppuvaiheessa kesällä 1944 SKP:n Suomessa maanalaisesti toimivaa puoluejohtoa päätettiin Otto Ville Kuusisen ja Inkeri Lehtisen aloitteesta vahvistaa neljällä henkilöllä. Moskovassa salanimeä Harold Foss käyttäneen Modin lisäksi valituiksi tulivat Manu Kantola, Antti Hyvönen ja Paavo Heinonen. Lopulta Suomeen lähetettiin ainoastaan Mod ja Heinonen, mutta rauhan tultua heidänkin tuleva toimenkuvansa ehti muuttumaan. Modin maahantulossa ei jostain syystä käytetty valvontakomission tavallisia reittejä, vaan 4. lokakuuta hänet sodanaikaisten desanttien tavoin pudotettiin laskuvarjolla Hyrylän lähistölle. Modin radistina oli amerikansuomalainen Inga-Lill Gåsström, joka veli Elias Gåsström oli teloitettu desanttina Turussa vuonna 1942.


title: Akseli Mod

text: Modin ilmestymineen Helsinkiin herätti epäilyjä juuri laillistetussa SKP:ssa. Hänen tarkoituksenaan epäiltiin olevan puolueen kehittäminen Moskovassa toimivan puoluejohdon näkemysten mukaan ja esimerkiksi Hertta Kuusinen piti Modin lähettämistä provokaationa. Saapumisensa jälkeen Mod laati kaksi pitkää SKP:n puoluetoimikunnalle osoitettua kirjelmää, jotka hän allekirjoitti nimellä ”Osmo”. Kirjeissään Mod hylkäsi tiukan ”kaaderipuolueen” ja vaati laajaa joukkopuoluetta, jollaiseen hän oli Espanjan sisällissodan aikana tutustunut Kataloniassa. Samanlaista oltiin nyt perustamassa Ranskaan ja Italiaan. Iso-Britanniassa ja Ruotsissa puolestaan tarjoudutiin jopa yhdistymään sosialidemokraattien kanssa. Kominternin lakkauttamisen jälkeen puolueilla oli nyt vapaat kädet toimintansa suhteen ja Mod ehdotti samansuuntaisia ratkaisuja myös Suomeen. Hän tarkoitti kuitenkin Suomessa suunnitellun liittopuolueen sijasta laajaa kansandemokraattista rintamaa ja vahvan keskusjohdon alaista yhtenäisyyspuoluetta, joka myös nimettäisiin uudelleen. Lisäksi sen alaisuuteen tulisi erillinen vaaliorganisaatio. Molemmat kirjelmät luettiin 6. marraskuuta pidetyssä SKP:n keskuskomitean kokouksessa, mutta ne eivät aiheuttaneet suuria muutoksia suomalaisten kommunistien tuleviin suunnitelmiin.


title: Akseli Mod

text: Joulukuussa 1944 Mod oli Valpon kuultavana ja sai samalla suomalaiset henkilöllisyyspaperit. 1940-luvun lopulla hän toimi Sirola-opiston opettajana ja myöhemmin 1950-luvulla ruotsinkielisen työväenlehden "Ny Tidin" toimittajana. Sirola-opistossa Modin oppilaisiin kuului muun muassa nuori Taisto Sinisalo, jonka ajatteluun hänellä oli suuri vaikutus.


title: Lihasdysmorfia

text: Lihasdysmorfia on mielenterveysongelma, josta kärsivä henkilö on pakkomielteisesti huolestunut siitä, että oma keho ei ole riittävän lihaksikas tai oma keho on liian pieni tai liian laiha. Häiriö luokitellaan dysmorfisen ruumiinkuvan häiriön alatyypiksi mutta usein myös syömishäiriöiden alatyypiksi. Lihasdysmorfiaa esiintyy enimmäkseen miehillä ja urheilijoilla. Useimmissa tapauksissa henkilön kehonrakenne on normaali tai jopa poikkeuksellisen suuri ja lihaksikas jo ennestään. Henkilöllä on häiriintynyt fiksaatio kehonsa massan kasvattamiseen, ja hän toteuttaa sitä kiinnittämällä kohtuuttomasti aikaa ja huomiota treenirutiineihin, ruokavalioon ja ravintolisiin. Anabolisten steroidien käyttö on yleistä. Lihasdysmorfian lisäksi henkilöllä on yleensä myös muita ruuminkuvan häiriöitä.


title: Uraga Dock Company

text: Uraga Dock Company () oli Uragassa Japanissa toiminut yksityisomisteinen telakka, joka valmisti keisarillisen Japanin laivastolle suuren määrän aluksia.


title: Uraga Dock Company

text: Uragassa oli toiminut telakka jo Edo-kauden lopulla. Kommodori Perryn lippulaivan ankkuroidessa Uragan edustalle 1854 alukselle noussut shogunaatin virkamies Nakajima Saburosuke oli laivanrakentaja. Nakajiman havainnot aluksen sisätiloista mahdollistivat kolmimastoparkin " Hōōmarun" rakennustöiden aloittamisen. Nakajima osallistui myös alankomaissa valmistetun "Kanrinmarun" korjaustöihin, mitä varten valmistettiin Japanin ensimmäinen kuivatelakka vuonna 1859. Togukawa hallinto päätti kuitenkin valmistaa oman telakan lähelle Yokosukaa. Enomoto Takeaki perusti Uraga Dock Companyn vuonna 1869, mutta yritys lopetti toimintansa jo 1876.


title: Uraga Dock Company

text: Nakajima kuoli Boshinsodassa taistellessaan Togukawa shogunaatin puolella. Meiji hallinnon aloitettua toimintansa Nakajiman kollegat Enomoto Takeaki ja Arai Ikunosuke nousivat merkittäviin asemiin uudessa hallinnossa. He tukivat nykyaikaisen laivanrakennusteollisuuden luomista Nakajiman aloittaman mallin mukaan. Uusi telakka otettiin käyttöön 1897, mutta se kohtasi heti ensimmäisen kriisin Ishikawajima Hariman avattua vuotta myöhemmin Tokioon kilpailevan telakan ja aloitettua hintojen polkemisen tuhotakseen kilpailijansa. Uraga Dock Company osti Ishikawajiman vuonna 1902.


title: Uraga Dock Company

text: Vuonna 1906 Uraga Dock Company laski vesille ensimmäisen hävittäjänsä keisarillisen Japanin laivastolle "Nagatsukin". Toimintansa aikana telakka valmisti yli tuhat alusta kuten lauttoja, matkustaja-aluksia, koululaivoja ja erilaisia sotalaivoja. Suuri määrä aluksia toimitettiin myös vientiin.


title: Uraga Dock Company

text: Vuonna 1919 Uraga Dock Company oli yksi suurimmista ja parhaiten varustetuista yksityisistä telakoista maailmassa. Tytäryhtiöt perustettiin Mien prefektuuriin Yokkaichiin ja Tsingtaoon. Yhtiö tunnettiin myös järjestäytyneestä työväestään eräänä Japanin ensimmäisistä yrityksistä. Ammattiliitto järjesti telakalla lakkoja 1905-1907, 1910-1911 sekä 1915.


title: Uraga Dock Company

text: Toisen maailmansodan päätyttyä Sumitomo Group osti Uraga Dock Companyn vuonna 1969. Telakkaa modernisoitiin useaan otteeseen, mutta lisääntynyt ulkomaisten telakoiden aiheuttama kilpailu pakotti Sumitomon sulkemaan telakan 2003.


title: Sydän siveltimellä

text: Sydän siveltimellä on Satu Itkosen vuonna 1998 laatima kirja suomalaisista naivistisista kuvataiteilijoista.


title: Sydän siveltimellä

text: Teos sisältää saatesanojen ohella lyhyen katsauksen naivistiseen kuvataiteeseen, taiteilijaesittelyt ja kaksisivuisen englanninkielisen yhteenvedon "Summary: Naivistic Art in Finland", samoin kuin lähdetiedot ja liitteet. Painettujen, painamattomien ja arkisto- sekä suullisten lähteiden ohella esitetään erikseen kuvalähteet. Liitteenä ovat Suomessa pidettyjen naivisminäyttelyiden lista vuodesta 1964 vuoteen 1998 sekä aakkosellinen luettelo Taidepisteen järjestämissä naivistinäyttelyissä Iittalassa vuosien 1989 ja 1998 aikana mukana olleista taiteilijoista, osallistumisvuodet ilmoitettuna. Näitä taiteilijoita on yhteensä 53, minkä lisäksi on listattu 8 taiteilijan muistonäyttelyt.


title: Sydän siveltimellä

text: Kirjaan valittiin esiteltäviksi 23 taiteilijaa. Esittelyt sisältävät elämäkerta-, opinto- ja näyttelytietoja, mutta myös luonnehdintoja taiteilijoiden tuotannosta ja teoksista, mitä ilmentävät myös esittelytekstien otsikot kuten esimerkiksi "Mittarimato paratiisin käärmeenä" Nikolai Lehdon tapauksessa. Taiteilijoissa on sekä kuvanveistäjiä, taidemaalareita että sekatekniikan harrastajia. Taiteilijat esitellään aakkosjärjestyksessä, ensimmäisenä Kosti Ahonen ja viimeisenä Virpi Vanas. Taiteilijapariskunta Liisa ja Timo Ruokolainen esitellään yhdessä. Esittelyt ovat kahden sivun mittaisia ja niiden jälkeinen aukeama on varattu taiteilijoiden muutaman teoksen kuville ja tiedoille. Teoksista esitetään niiden nimi, tekotapa, koko ja joissain tapauksissa omistaja.


title: Facundo Quiroga

text: Facundo Quiroga (s. 10. tammikuuta 1978 San Luis, Argentiina) on argentiinalainen jalkapalloilija, joka lopetti ammattilaisuransa vuonna 2013. Pelipaikaltaan hän oli keskuspuolustaja.


title: Facundo Quiroga

text: Quiroga pelasi Argentiinan Primera Divisiónissa 131 ottelua seuroinaan Newell’s Old Boys (1997–1998), River Plate (2008–2010), Huracán (2010–2011) ja All Boys (2011–2013). Ulkomailla hän edusti portugalilaista Sporting CP:tä (1998–2004), italialaista Napolia (lainalla 2000–2001) ja saksalaista Wolfsburgia (2004–2008). Quiroga pelasi Portugalin Primeira Ligassa 73, Italian Serie A:ssa 28 ja Saksan Bundesliigassa 90 ottelua. Sporting CP:ssä hän voitti Portugalin-mestaruuden kausina 1999–2000 ja 2001–2002 sekä Portugalin cupin kaudella 2001–2002.


title: Facundo Quiroga

text: Argentiinan maajoukkuessa Quiroga pelasi 16 ottelua vuosina 2002–2004. Hän oli mukana hopeaa saavuttaneessa joukkueessa Copa Américassa 2004, jossa pelasi neljännesvälierässä, välierässä ja loppuottelussa tullen kaikissa vaihdosta kentälle.


title: Räjäyttäjät (albumi)

text: Räjäyttäjät on saman nimisen rockyhtyeen kolmas studioalbumi sekä ensimmäinen levy-yhtiön kautta julkaistu kokopitkä albumi, joka julkaistiin vinyyliformaatissa 27. helmikuuta 2013. Albumi sisältää uusien kappaleiden lisäksi yhtyeen kahdella aiemmalla kasettijulkaisulla sisältäneitä kappaleita.


title: Räjäyttäjät (albumi)

text:
Albumin julkaisi yhdysvaltalainen Dead Beat Records, mistä Nousiainen on kommentoinut seuraavasti:
Albumi sai erinomaisen vastaanoton. Rumban arvostelija antoi albumille täydet viisi tähteä, ylistetään albumin energisyyttä, ”jytää”, ja Räjäyttäjien olevan ”vitun parasta”. Verkkomedia Nuorgam antoi albumille 76 pistettä, sanoen levytetyn tuotoksen olevan ykkösolutta lavashown rinnalla, vaikka musiikki itsessään onkin tarttuvaa rock-musiikkia. Keskisuomalaisen Vesa Rantama ei itsessään ota kantaa itse albumiin, vaan mainitsee arviossaan yhtyeessä sikiävän vastakulttuurin siemenen ja sen olevan Suomen paras liveyhtye.


title: Betty MacDonald

text: Betty Bard MacDonald (alun perin "Anne Elizabeth Campbell Bard", 26. maaliskuuta 1907 Boulder, Colorado – 7. helmikuuta 1958 Seattle, Washington) oli yhdysvaltalainen kirjailija, joka tuli 1940-luvun lopulta alkaen tunnetuksi omaelämäkerrallisista humoristisista romaaneista. Hänen teoksistaan on suomennettu "Muna ja minä" ("The Egg and I", Gummerus 1947), "Basilli ja minä, tarina parantolasta" ("The plague and I", Gummerus 1949) sekä "Menestys ja minä" ("Anybody Can Do Anything", Gummerus 1953).


title: Betty MacDonald

text: MacDonaldin esikoisromaani "Muna ja minä" (1945) käännettiin 20 kielelle. Chester Erskine ohjasi siitä vuonna 1947 ensi-iltansa saaneen samannimisen komediaelokuvan. Romaanin ja elokuvan sivuhahmojen Ma and Pa Kettle pohjalta tehtiin vielä yhdeksän komediaelokuvaa.


title: Betty MacDonald

text: Betty MacDonaldin kirja "Basilli ja minä" kertoo hänen oleskelustaan tuberkuloosiparantolassa. Romaani "Menestys ja minä" on muistelma nuoruusvuosista 1930-luvun lamassa.


title: Betty MacDonald

text: MacDonald kirjoitti myös sarjan lastenkirjoja, joiden päähahmo on ylösalaisin käännetyssä talossa asuva Mrs. Piggle-Wiggle.


title: Betty MacDonald

text: Myös Betty MacDonaldin vanhempi sisar Mary Bard oli kirjailija.


title: Räjäyttäjät räjäyttää!

text: Räjäyttäjät räjäyttää! on rockyhtye Räjäyttäjien EP-levy, joka julkaistiin 11. tammikuuta 2012 levymerkeillä Bad Vugum ja TNT Tapes & Records Services.


title: Räjäyttäjät räjäyttää!

text: A-puolen kappale ”Verivasara” on käännöskappale Roky Ericksonin kappaleesta ”Bloody Hammer”.


title: Europa FC

text: Europa Football Club on gibraltarilainen jalkapalloseura. Se pelaa maansa korkeimmalla sarjatasolla Gibraltar Football Leaguessa. Maansa mestaruuden Europa on voittanut kuudesti: viimeisin kerran vuonna 1952.


title: Europa FC

text: Europa FC on perustettu vuonna 1925. Ensimmäisen Gibraltarin mestaruuden se voitti vuonna 1929. Europa voitti 1920- ja 1930-lukujen taitteessa yhteensä neljä mestaruutta: 1929, 1930, 1932 ja 1933. Europa pystyi voittamaan vielä vuonna 1938 maansa mestaruuden. Vuonna 1952 Europa katkaisi Gibraltar United FC:n mestaruusputken voittamalla historiansa toistaiseksi viimeisimmän mestaruuden. 1980 luvulla seuran nimi muuttui fuusion taki College Europa FC:hen. Vuonna 2014 seuran nimi muuttui takaisin Europa FC:ksi. Seura selviytyi ensimmäisen kerran Euroopan sisäisiin kilpailuihin kaudella 2014-2015, kun se pääsi Eurooppa-liigan ensimmäiselle karsintakierrokselle.


title: O-Anisidiini

text: o-Anisidiini eli 2-metoksianiliini (CHNO) on aniliinijohdannaisiin kuuluva orgaaninen yhdiste. Yhdistettä voidaan käyttää atsovärien ja muiden yhdisteiden valmistamiseen, joskin sen käyttöä rajoittaa sen myrkyllisyys ja karsinogeenisuus. o-Anisidiini on m- ja p-anisidiinien isomeeri.


title: O-Anisidiini

text: o-Anisidiini on huoneenlämpötilassa kellertävää nestettä. Sen väri muuttuu ruskehtavaksi ilman vaikutuksesta. Yhdiste liukenee kohtalaisesti veteen ja hyvin etanoliin, metanoliin, dietyylieetteriin, asetoniin ja tolueeniin. o-Anisidiini on heikko emäs, mutta metoksiryhmän elektroneja luovuttavan vaikutuksen vuoksi aniliinia voimakkaampi.


title: O-Anisidiini

text: o-Anisidiini on hyvin myrkyllistä. Se ärsyttää ihoa, silmiä ja hengitysteitä. Aineelle altistumisesta voi seurata oireina päänsärkyä, huimausta, huonovointisuutta ja methemoglobinemiaa, joka voi ilmetä ihon ja kynsien sinistymisenä. Yhdistettä pidetään todennäköisesti karsinogeenisena ja se luokitellaan Suomessa syöpävaaraa aiheuttavaksi kemikaaliksi. Karsinogeenisuus johtuu yhdisteestä elimistössä muodostuvista reaktiivisista aineenvaihduntatuotteista kuten di-imiineistä ja kinoni-imiineistä.


title: O-Anisidiini

text: o-Anisidiinia valmistetaan pelkistämällä anisolin nitrauksessa muodostuvaa o-nitroanisolia happamissa olosuhteissa raudan avulla tai vedyttämällä, jolloin katalyytteinä käytetään platinaa, palladiumia tai Raney-nikkeliä. Toinen tapa yhdisteen valmistamiseen on o-aminofenolin metylointi kaliummetyylisulfaatin avulla.